«Роналдунинг Туринга келишини ҳам биринчилардан бўлиб Tuttosport ёзганди». «Ювентус»нинг Шомуродовга қизиқиши – қанчалик ишончли?\n«2021 йилдаги биринчи чиқишим Элдор Шомуродовнинг «Ювентус»га ўтиши мумкинлиги ҳақида», - дея сўз бошлайди россиялик журналист ва инсайдер Нобель Арустамян.\nКўпчилик бугунги сарлавҳаларга ҳазиломуз муносабатда бўлди, аслида эса унда ҳақиқатнинг ҳам улуши бор. Италияда январь ойидаги трансфер бозори ҳар доим кутилмаган номларга бой бўлади. Айниқса, «Ювентус» билан боғлиқ хабарлар. Яқинда Хитойда юрган 35 ёшли Грациано Пеллени «кекса синьоралар» билан боғлаган бўлишса, унгача унинг тенгдоши Фернандо Льоренте ёки ундан ҳам ёши каттароқ, фаолиятини якунлаши кутилаётган Фабио Квальярелланинг Туринда пайдо бўлиши ҳақида ёзилганди.\n«Ювентус» бу номзодларни кўриб чиққанки, бундай хабарлар урчимоқда. Ҳар ҳолда Андреа Пирло клуб раҳбарлари олдига аниқ талаб қўйган: жамоа форвард сотиб олиши керак. Чунки амалдаги чемпион ҳужум чизиғида Роналду, Мората ва Дибаладан бошқа ҳеч ким йўқ.\nХўш, Шомуродов ҳақидаги хабарларга ишонса бўладими?\nМанба – Италияда катта нуфузга эга бўлмаган Tuttosport газетаси. Уларни энг ишончли манбалардан деб бўлмайди. Аммо муҳим жиҳати шундаки, бу Туринда фаолият олиб борадиган медиа ва улар «Юве» клуби ичкарисида бўлаётган муҳокамалардан кўпроқ хабардор.\n2018 йилда Роналдунинг «Реал»дан «Ювентус»га ўтиши ҳақида биринчилардан бўлиб айнан Tuttosport ёзган ва ўшанда кўпчилик бу хабарни жиддий қабул қилмаган бўлса-да, охир-оқибат Криштианунинг Туринга трансфери амалга ошганди.\nШундай экан, ушбу манба ҳар доим ҳам ёлғон маълумот тарқатувчи эмас. Аминманки, Шомуродовнинг исми муҳокамаларда янграган.\nИккинчи фактор – футбол агентлари Валерио ва Габриэле Жуффридалардир. Бу ака-укалар Миранчукнинг «Аталанта»га мослашиб кетишига ёрдам беришди, Шомуродовнинг ҳам «Женоа»га ўтишига ҳисса қўшишганди. Иккаласи ҳам «Ювентус» спорт директори Фабио Паратичи билан яқин алоқада. Ҳозирда Валерио ва Габриэле – Шомуродовнинг ҳуқуқларини ҳимоя қилаётган ProSport Management’нинг ҳамкори саналади.\nНиҳоят, Элдор «Женоа»да муносиб ўйин намойиш этмоқда. У Генуяга келганига ҳали кўп бўлгани йўқ, аммо иккита гол билан ҳам ҳозирнинг ўзидаёқ жамоанинг энг яхши форварди сифатида гавдаланмоқда.\nФикримча, Шомуродов ҳозирнинг ўзидаёқ «Ювентус»га ўтиши – эҳтимоли кам бўлган сюжет. Сабр қилинг, клуб атрофида яна бошқа номлар ҳам пайдо бўлишини кўрасиз.\nУшбу масалада ProSport Managment президенти Герман Ткаченко билан боғладим. У «Юве» томонидан аниқ қизиқиш бўлганлигини изоҳлашни истамади. Унинг фикрича, айни дамда Шомуродовга трансфер керак эмас. У тобора «Женоа» ўйинига мослашиб, ўзини яхши ҳис қилишни бошлади. Муҳитни ўзгартириш вақти эса келгани йўқ.\nХулоса ўрнида Ткаченко тан олди: «Элдор ҳозиргидек ўйнашда давом этса, вақт ўтиб албатта Италиянинг энг катта клубларига ўтади».\nЮвентус Элдор Шомуродов\nА Серия. Рим дербисида «Лацио» йирик ҳисобда ғалаба қозонди, Луис Альбертода дубль\nИталия Кубоги. «Аталанта» «Кальяри» устидан ғалаба қозониб, 1/4 финалга йўл олди\nИталия Кубоги. «Сассуоло» ўз майдонида В Серия жамоасига ютқазиб, турнирни тарк этди\nСтротман «Женоа»га ўтди


26 сентябр 2021, Тошкент вақти: 05:36\nАҚШ Презиленти Жо Байден Брюсселдаги НАТО саммитида - 14 июнь, 2021\nАфғонистоннинг толиблар тарафидан ишғол қилиниши АҚШ ҳукуматини танқид тошлари остида қолдирди – қўшинларни олиб чиқиб кетиш ёмон уюштирилгани, афғон армияси Ғарб дастагисиз қанчалар нотавон бўлиб қолиши мумкинлигини Вашингтон фаҳмлай олишмагани, Америка стратеглари Толибоннинг қудратини чамалашда қаттиқ янглишгани бот‑бот такрорланмоқда.\n“Америка пуллари совурилаётган мамлакат”\nЖо Байден маъмурияти энг аввало халқаро ҳамжамият дастаклаётган Кобул ҳукуматининг қулашига йўл қўйгани учун танқид қилинмоқда.\nТез ўзгараётган вазият президент Ашраф Ғанининг жуфтакни ростлаши ортидан мамлакатда қандай режим ўрнатилиши борасида қатор саволларни туғдирмоқда. Айни дамда, кўпчилик АҚШнинг Афғонистонда юз бераётган воқеалардаги роли Байден маъмуриятига қандай таъсир этиши хусусида фикр юритмоқда.\nАйрим мунаққидларга кўра, Америка президентининг, айниқса, АҚШни жаҳон сиёсати лидери сифатида қабул қиладиган мамлакатлар олдида обрўсига жиддий зарар етди.\nБироқ АҚШнинг ташқи ишлари бўйича эксперти Скотт Лукас, Толибоннинг бу қадар тезликда ҳаракат қилгани ҳар қанча ҳайратомуз бўлмасин, Байден маъмурияти қўшинлар олиб чиқиб кетилишидан кейинги воқеалар ривожини башорат қилишда янглишмаган, деб ҳисоблайди.\n“Ўйлайманки, Байденнинг маслаҳатчилари Толибон Афғонистоннинг забт этишини билганлар. Менимча, улар Америка маблағларини Афғонистонга тикиш бесамар, деб ҳисоблашган, зеро ҳозирда приоритетлар буткул ўзгарган”, деган эди у “Озодлик” билан мулоқоти чоғида.\nЛукас Байденнинг 2009 йилги гапини эслатди: ўшанда у Афғонистонга сармоя ётқизишда давом этиш – пулни елга совуришдир, деган эди. Экспертнинг айтишича, Америка президенти АҚШ манфаатлари “минтақанинг бошқа қисмларида”, деб билади.\n“Бу АҚШнинг Эрон ва Покистонга нисбатан сиёсатидир. Байден жамоаси учун Хитой ҳам устувор масала саналади. Афғонистонда пул сарфлашда давом этиш АҚШнинг глобал миқёсдаги йўли ҳақидаги ғояга уйғун эмас, айниқса, Хитой хавфи тобора улғаяётган айни замонда”, дейди сиёсатшунос.\nЛукасга кўра, “Афғонистон теварагидаги барча ўйинлар”га диққат қилинса, янги-янги саволлар пайдо бўлади.\n“Масалан, Толибон илк дафъа иқтидорга келганида уни дастаклаган Покистонни олайлик. Исломобод толиблар билан алоқаларини тиклайдими? Эрон-чи? 1990-йилларда унинг толиблар билан орасида бузуқ эди. Аммо сўнгги йилларда алоқа каналлари очилмоқда. Бу ёғига нима бўлади?” савол қўяди эксперт.\nУ Хитой толиблар билан ҳамкорлик қилиш ниятини дарҳол очиқлаганини ҳам тилга олади. “Бу билан Хитой Афғонистон ва Толибонни ўзининг “Бир макон, бир йўл” сиёсий-иқтисодий лойиҳасига қўшиб юбормоқчи эмасмикан?” фикрида давом этади сиёсатшунос.\nЛукаснинг айтишича, бу воқеалардан сўнг Қўшма Штатлар 2001 йилдан буён илк бор минтақада ортиқ муҳим ўйинчи бўлмай қолди.\n“Байден ташқи сиёсатидаги улкан муваффақиятсизлик”\nҚўшма Штатларда кўплаб сиёсатчилар, аксари республикачилар Байден маъмуриятининг хатти-ҳаракатларини кескин танқид қилмоқда. Хусусан, Дональд Трамп ворисига қаттиқ ташланди ва у “шармандаларча” истеъфога чиқиши лозимлигини айтди.\nБайден эса толиблар билан афғон ҳарбийлари урушиши кераклигини, қолаверса, қўшинларнинг олиб чиқиб кетилиши 2020 йили Доҳада Трамп маъмурияти толиблар билан имзолаган битим ижросининг давоми эканини таъкидлаб, ўз қарорини ҳимоя қилмоқда.\n“Афғон армияси ўз мамлакатини асраб қолишни истамас экан, АҚШ қўшинининг у ерда яна бир ёки беш йил бўлиши ҳеч нимани ўзгартирмасди барибир”, деган эди Байден толиблар Кобулга яқинлашиб қолган 14 августдаги чиқишида.\nБироқ АҚШ Вакиллар палатасидаги республикачи Стив Скализ афғон ҳукумати таназзулини 1975 йили АҚШ Вьетнамдан қўшинларини олиб чиқиб кетганидан сўнг саросима ичида Сайгон (ҳозирги Хошимин)даги элчихонасини вертолётда шоша-пиша кўчирганига менгзаб, Байденнинг “Сайгон лаҳзалари”, деб атади.\n“Президент Трамп маълум шартларга асосланган битим тузган эди, лекин у шартларга риоя қилинмади. Жумладан, бир шартга кўра Толибон Байден президентлиги даврида эгалланган шаҳарларга тегмаслиги керак эди”, деди конгрессмен “CBS Face The Nation” теледастуридаги чиқишида.\nСкализнинг фикрича, Байденнинг хатти-ҳаракатлари АҚШ иттифоқчиларига, шунингдек, уларнинг “бутун дунёдаги душманларига” йўлланган “мужда”дир.\n“Хитой, бизнинг ўзга рақибларимиз каби, Афғонистонда рўй бераётган воқеаларга жиддий аралашган. Ва улар Байден ҳеч қачон юз бермаслигига ваъда берган ишлар қанчалик осон амалга ошганини кўриб туришибди. Президент айтганининг тамом тескариси содир бўлди. Бинобарин, бу Байден ташқи сиёсатининг оламшумул муваффақиятсизлигидир”, деди Скалин.\nАҚШ Штаб бошлиқлари бирлашган қўмитаси раиси генерал Марк Милли Америка разведка хизматлари Афғонистондан бўлажак террорчилик ҳужумлари эҳтимолини қайтадан баҳолаётганини, “Ал‑Қоида” сингари гуруҳлар у ерда аввал башорат қилинганидан кўра тезроқ ўзини тиклаб олиши ва кучайиши мумкинлиги тахмин қилинаётганини билдирди.\nВакиллар палатаси аъзоси, республикачи Майкл Вальц эса Толибон Афғонистонни забт этиши муносабати билан “Ал‑Қоида” ташкилоти тез орада “наъра тортганча” қайтишини башорат қилмоқда.\n“Ҳадемай “Ал‑Қоида”нинг 3.0 талқинини кўрасиз. Улар наъра тортганча отилиб чиқади. Биз ҳаммамиз президент Барак Обама Ироқни ташлаб чиқиб кетганидан сўнг юз берган воқеалар такрорига гувоҳ бўламиз. Обаманинг ўша қарори экстремистларнинг “Ислом давлати” бунёд бўлишига олиб келган эди”, деди Вальц 15 август куни “Fox News” телеканалига берган интервьюсида.\n“Халқаро ҳамжамиятнинг муваффақиятсизлиги”\nБайден шаънига янграётган танқидларнинг ҳаммаси ҳам сиёсий рақиблар оғзидан чиқаётгани йўқ.\nАҚШ президентининг миллий хавфсизлик бўйича собиқ маслаҳатчиси Ҳерберт Рэймонд ҳамда Ҳарбий ва сиёсий ҳокимият маркази директори Брэдли Боуман Афғонистондан АҚШ қўшинларини олиб чиқиб кетиш қарорининг “даҳшатли оқибатлари” ҳақида бир неча ойдан бери огоҳлантирди.\n“Wall Street Journal”да 15 август куни эълон қилинган мақолада Макмастер ва Боуман толибларнинг Кобулга қайтишини “Вашингтондаги валломатлар Америка душманларининг доимий таҳдидлари ва феъл-атворини баҳолашда янглишганида ҳамда шунчаки уйга қайтиб кетиш билан урушни тугатса бўлишига ишонганида қандай фалокатлар юз бериши мумкинлигининг ёрқин ва оғриқли намойиши”, деб атади.\n“Sky TV” телеканалининг мудофаа ва хавфсизлик мавзуларини ёритувчи мухбири Алистер Банкалл Афғонистондаги сўнгги воқеаларда Трампни ҳам, Байденни ҳам айблайди: собиқ президентни – 2020 йилда Толибон билан Америка зарарига шартнома тузгани учун”, ҳозиргисини эса “Америка қўшинларини яширинча ва тўсатдан олиб чиқиб кетгани учун”.\nЭкспертга кўра, “мамлакатнинг катта қисмидан узилиб қолган ва вилоятлар раҳбарлари билан маҳаллий етакчиларни ўзидан бездирган” қочоқ афғон президенти Ашраф Ғанини, шунингдек “кўп йиллар таълим олган ва триллион доллар қийматли юқори технологик қурол-аслаҳаларга эга бўлатуриб деярли жангсиз таслим бўлган Афғонистон хавфсизлик кучларини ҳам асло оқлаб бўлмайди”.\nАфғонистондан халқаро коалиция қўшинларининг олиб чиқиб кетилишини Британиянинг юқори мартабали сиёсатчи ва ҳарбийлари ҳам танқид қилишди.\nХусусан, Буюк Британия мудофаа вазири Бен Уоллес 16 август куни Би-би-си билан суҳбатда ушбу инқирозни “халқаро ҳамжамиятнинг муваффақиятсизлиги” деб атаб, Ғарбнинг Афғонистонга интервенцияси – ҳали ишнинг ярми эканини қўшимча қилди.\n“Агар бу муваффақиятсизлик бўлса, Афғонистонни бир зумда ўзгартириб бўлмаслигини англай олмаган халқаро ҳамжамиятнинг муваффақиятсизлигидир. Ўйлайманки, тарихи мазмунан фуқаролар уруши тарихидан иборат бу ўлканинг муаммоларига ечим топиш мумкин. Бироқ бунга эҳтимолки юз йиллар керак бўлади”, дейди Уоллес.


Ўзбекистон қозоқ алпинистларини давлат чегарасини бузишда айбламоқда - BBC O'zbek\nImage caption Cайрам тоғлари Ўзбекистон ҳудудларига туташиб кетган\nЎзбекистон ҳуқуқ-тартибот идоралари қозоғистонлик алпинистларни давлат чегарасини ноқонуний кесиб ўтиш ва қурол олиб киришда айблашмоқда, деб айтди Қозоғистон Ташқи ишлар вазирлиги матбуот котиби Иляс Омаров Би-би-си билан суҳбатда.\nУнинг бу шарҳи Қозоғистон ҳукумати қозоқ-ўзбек чегара ҳудудида Ўзбекистон чегарачилари томонидан ҳибсга олинган 12 қозоғистонлик алпинистни озод этиш ҳаракатларини кучайтирган бир пайтга тўғри келмоқда.\nҚозоғистон Ташқи ишлар вазирлиги Ўзбекистонга нота йўллаб, 12 Қозоғистон фуқаросининг ҳибсга олиниши юзасидан изоҳ талаб қилган.\nҚозоғистон сай-ҳаракатларини мамлакат Бош вазири Карим Масимовнинг шахсан ўзи назорат этмоқда.\nШу ойнинг 10-сида Чимкент шаҳрида истиқомат қиладиган алпинистлар гуруҳи Қозоғистон-Ўзбекистон чегарасига яқин Сайрам чўққисига чиқишга қарор қилиб, йўлга тушадилар.\nЯқинларига кўра, гуруҳда ёши 9 дан 15 гача бўлган 9 ўспирин бўлган ва уларга уч киши етакчилик қилган.\nБироқ, алпинистлар белгиланган пайтда қайтмагач, яқинлари талаби билан Қозоғистон жанубида қидирув ишлари ишлари бошланган.\nҲозирда, хабарларга кўра, ёши катталар Тошкент вилоятининг Қибрай шаҳри вақтинчалик сақлаш марказида ушлаб турилибди, болаларни эса айни вилоятнинг Янгийўл шаҳридаги балоғатган етмаганлар учун махсус қабулхонада сақланмоқда.\nЖанубий Қозоғистон бўйича Фавқулодда ҳолатлар департаменти матбуот хизмати бош мутахассиси Армон Асибековнинг Би-би-сига айтишича, Қозоғистон фуқаролари тоғли сўқмоқларда адашиб, Ўзбекистон ҳудудига кириб қолган бўлишлари мумкин.\nҚозоғистон Ташқи ишлар вазирлиги матбуот хизмати котиби Иляс Омаров Би-би-сига қозоғистонликлардан бирида ов милтиғи бўлганини тасдиқлади.\nМатбуот котибига кўра, балоғатга етмаган тўққиз болакай 30 июл куни озод этилиши кутилмоқда.\nУ болалар ота-оналари улар билан кеча учрашишганини тасдиқлади.


БЕҲЗОД АБДУРАИМОВ - Ўзбекистон овози газетаси\nуни ҳамма бутун вужуди билан тинглайди\nЎзбекистонлик Беҳзод Абдураимов томонидан фортепьянода ижро этилган бетакрор куйлар бугун бутун дунё бўйлаб янграмоқда. У ҳақда жаҳон ОАВда ёзилаётган, эълон қилинаётган мақолаларнинг сон-саноғи йўқ. Уларнинг баъзи бирларини қисқартирилган ҳолда газетхонларимиз эътиборига ҳавола этаяпмиз.\nThe New York Times: Беҳзод Абдураимов жаҳонга машҳур куйларни муваффақиятли ижро этмоқда\n«Ёш пианиночиларнинг дастлаб тўлқиндек кўринган ҳаракатлари бора-бора цунамига айланмоқда. Бу йил 30 ёшгача бўлган кўплаб пианиночилар Нью-Йоркда тўпланишди. Уларнинг муваффақиятли чиқишлари кўпчиликда катта таассурот қолдирди.\nУлар орасида ўзбекистонлик Беҳзод Абдураимов ўзининг иқтидори билан алоҳида ажралиб туради. Ёрқин дебют борасида у билан рақобат қилишнинг мутлақо имкони йўқ. 1990 йилда Ўзбекистон пойтахти Тошкент шаҳрида туғилган пианиночи учун 2015 йил ўзига хос рекордлар йили бўлди. Унинг Карнеги холлда Мария театри оркестри билан берган яккахон концерти томошабинларга эҳтиросли лаҳзаларни тақдим этди.\nУнинг Манхэттеннинг Вашингтон Ирвинг даҳасидаги мактабда бўлиб ўтган концерти алоҳида мақтовга лойиқ. Ҳар бир одам ўз дидидан келиб чиқиб мусиқа тинглайди. Беҳзод Абдураимов чалган куйларни ҳар бир санъат мухлиси эшитиши зарур. Ўзбекистонлик пианиночи ўша куни нақадар кучли иқтидор соҳиби эканини яна бир бор исботлади.\nКонцерт дастурида белгиланганидек, Шуберт, Лист ва Мусоргскийнинг куйлари ижро этилди. Келажакда санъаткор бўлишни мақсад қилган ёшлар учун бу — ҳақиқий маҳорат мактабидир. Беҳзоднинг чап қўли қандай ишлаши ҳақида кўп гапирилган. Дарҳақиқат, унинг қўллари фавқулодда тез ҳаракатланади. Ундаги мусиқий ва жисмоний қувватга фақат ва фақат қойил қолиш керак.\nБугунги кунда Беҳзод Абдураимов жаҳон саҳналарида машҳур куйларни муваффақиятли ижро этиб келмоқда. Ундаги ўзига бўлган ишонч томошабинларга ҳам таъсирини ўтказмай қолмайди, албатта».\nFrancemusique: Беҳзод Абдураимов Прокофьев концертларини жуда қадрлайди\n«Ёш ўзбек пианиночиси Беҳзод Абдураимов Радио Франция филармоник оркестрида концерт берди. Ушбу дастур телевидение орқали тўғридан-тўғри эфирга узатилди. Прокофьевнинг учинчи концерти яна бир бор ижро этилди.\nБеҳзод илк бор 10 ёшида Прокофьевнинг фортепьянода чалинган учинчи концертини тинглаган эди. Бугун эса вазият бутунлай ўзгарди. Орзулар ушалди: бугун унинг ўзи концерт бермоқда! Беҳзод маҳоратини ошириш баробарида мана шу кунлар келишини сабр билан кутди. Ниҳоят, 2009 йилда Лондонда ўтказилган пианиночиларнинг халқаро танловида қатнашган ўзбекистонлик пианиночи бош совринни қўлга киритди. Шундан сўнг у билан ҳамкорлик қилиш истагида бўлганлар кўпайиб қолди.\nБеҳзод Абдураимов Прокофьев концертларини жуда қадрлайди ва узлуксиз равишда ижро этиб келади. Унинг дунёга танилишида бу концертларнинг ўрни катта бўлган».\nMedici.tv: Ўзбекистонлик пианиночи ёш ижрочилар орасида алоҳида ажралиб туради\n«Мюнхенда яшаб туриб ҳам Прокофьев концертларини жонли тинглаш имконияти бор. Валерий Георгиев дирижёрлиги остида Беҳзод Абдураимов томонидан Мюнхен филармоник оркестри билан ижро этилган концерт тингловчилар ёдида анча вақтгача сақланиб қолишига шубҳа йўқ.\nУшбу концертнинг энг қадрли меҳмони ўзбекистонлик Беҳзод Абдураимов бўлди. Унинг оловли ҳаракатлари дунё аҳлини лол қилаётганини ҳаммамиз кўриб турибмиз. Ўзбекистонлик пианиночи ёш ижрочилар орасида алоҳида ажралиб туради. Уни буюк келажак кутаётганига шубҳа йўқ».\nVerbierfestival.com: Беҳзоднинг концертлари спектакль\n«Беҳзоднинг концертларини спектаклга қиёслаш мумкин. Бу йигит бутун дунёни ҳайратга солаётган спектакллар муаллифига айланди. Унинг чиқишларини фақат танқид қилишдан нарига ўтмайдиган мутахассисларнинг ҳам эътирофига сазовор бўлаётгани ўзбекистонлик йигитнинг буюк иқтидор эгаси эканидан далолат беради.\nLA Times мухбири: «У Чайковскийни жуда тез ва ёрқин ижро этди. Унинг ижросига ҳамма тан берди» деб ёзди. The Washington Post танқидчиси эса: «Беҳзоднинг концертини ҳамма бутун вужуди билан тинглайди. У инсонлар қалбини забт этган санъаткордир. Унга бундан ортиқ таъриф беролмайман», деди.\nЎтган вақт давомида Беҳзод жаҳоннинг кўплаб мамлакатларидаги симфоник оркестрлар жўрлигида концерт берди. Владимир Ашканази, Валерий Георгиев, Кшиштоф Урбанский, Василий Петренко, Джеймс Гаффиган, Шарль Дютуа ва Владимир Юровский каби дирижёрлар билан ҳамкорликда ишлади.\n2014/2015 йиллар Беҳзод учун унутилмас воқеаларга бой бўлди. Лос-Анжелес филармониясига қайтиш ва Чехия Иржи Белоглавек билан концерт бергани ҳамда Италия бўйлаб уюштирилган туркум концерт дастурларини асосий воқеалар сифатида қайд этиш лозим».


Бош саҳифа - TRIF.uz\nХалқаро журналистика факультети Халқаро журналистика назарияси ва амалиёти кафедрасининг сайти\n2015-02-15 914 marta ko'rildi КАФЕДРА ТАРИХИ\n2016-02-27 1071 marta ko'rildi АУДИОВИЗУАЛ ЖУРНАЛИСТИКА ВА ОММАВИЙ КОММУНИКАЦИЯ КАФЕДРАСИНИНГ 2015-2016 ЎҚУВ ЙИЛИНИНГ БИРИНЧИ ЯРМИ ЯКУНЛАРИ БЎЙИЧА ҲИСОБОТИ\n2016-02-26 1193 marta ko'rildi Аудиовизуал журналистика ва оммавий коммуникациякафедрасининг 2015-2016 ўқув йилининг сентябрь ойи давомида олиб борилган маънавий-маърифий ишлар юзасидан ҳисоботи\n2015-09-11 2148 marta ko'rildi Умиров Сайди\nКанал фаолияти билан танишув\nБош саҳифа - Янги қўшилганлар\nТОШКЕНТ КЎЧАЛАРИ: НАВОИЙ КЎЧАСИ\n2016-09-25 1861 Marta o'qildi\nНАВОИЙ КЎЧАСИ – пойтахтнинг энг қадимий ва марказий кўчаларидан бири. Амир Темур шоҳкўчаси ва Беруний кўчаси оралиғида. Узунлиги 4 км атрофида. Дастлаб Ҳадра майдонидан Анҳор канали оралиғида бўлган. 1966 йилги Тошкент зилзиласидан сўнг Ўрда кўпригидан ҳозирги Амир Темур шоҳкўчасигача узайтирилган.\nИНФОГРАФИКА -МАЪЛУМОТЛАРНИ ЯНГИЧА УЗАТИШ\n2016-09-12 1857 Marta o'qildi\nИнфографика -лотинча informatio —баён қилиш, хабар бериш; юнон тилидаги γραφικός — ёзма, ва γράφω — ёзаяпман сўзларидан олинган бўлиб, маълумотлар, билим ва ахборотни графика кўринишда узатиш демакдир. Инфографика нафақат катта ҳажмдаги ахборотни узатиш, балки предметлар ва фактларнинг вақт ва макон бирлигидаги мувофиқлиги ва фарқини кўрсатиш имконига ҳам эга\nИЖТИМОИЙ СЎРОВ ТЕХНОЛОГИЯЛАРИ\n2016-09-07 1856 Marta o'qildi\nАмериканинг деярли икки асрлик тарихида фикрларни ўрганиш ва уларни тўплаш ҳамда таҳлил қилиш технологияларида бир қатор муҳим воқеалар мавжуд. 1936 йилги президент сайлови кампанияси ҳам шулар жумласига киради. Ўшанда электоратнинг фикрларини ўрганишнинг янги усули юз йилдан ортиқ вақт мобайнида ўтказиб келинган ва юқори мавқега эга бўлган “похол сўровлар” технологиясини чилпарчин қилган эди. Хўш, «похол сўровлар»нинг ўзи нима? Бу атама қаердан келиб чиққан?\nXVIII асрнинг охирги чорагида АҚШда мавжуд бўлган мамлакат сиёсий тизими ва аҳоли сиёсий фаоллигининг айрим шаклларининг таҳлили америкаликларнинг электорат фикрларини тадқиқ этиш учун маълум маънода асос бўлиб хизмат қилади. Аммо махсус адабиётларда қайд этилган илк электорал зондажлар (“зондаж” сўзи “суриштириб текшириш, аниқлаш” маъносини билдиради) 1824 йилнинг иккинчи ярмига тааллуқлидир. «Harrisburg Pennsylvanian» газетасининг 24 июндаги сонида Вилмингтон номли кичкина шаҳарчада ўтказилган сўров натижалари эълон қилинади, ўша йилнинг август ойида эса «Raleigh Star» газетаси Шимолий Каролинада ўтказилган сўров натижалари ҳақида хабарни чоп этади.\n2016-09-04 1853 Marta o'qildi\nЎзбекистоннинг етакчи фотожурналисти, замонавий фотосуратчи, ўзининг бетакрор, ғоявий жиҳатдан ранг-баранг ишлари билан бир неча бор юртимизни жаҳон айвонида намойиш қилган Эрнест Куртвелиев ўз ижоди ва бугунги замонавий фотожурналистика хусусидаги фикрлари билан меҳмонимиздир.\n- Сизнинг суратларингиз бошқалардан тубдан фарқ қилади. Уларнинг ҳар бири ўзига хос бўлиб, ноодатий кўринишга эга. Масалан, мусиқачилар дарахт шохида ўтирган ҳолда саксофон, пианиночи эса дарё бўйида фортепиано чалади. Бу фотошопми?\n2016-09-02 1854 Marta o'qildi\n2016-08-21 1853 Marta o'qildi\nХўжамушкент ота зиёратгоҳининг тарихи 7 асрнинг охири 8 асрнинг бошлари, яъни Марказий Осиёга ислом дининг кириб келиши билан боғлиқ, дейди унинг раҳбари Муроджон Салимов. - Бу ерда авлиёнинг рамзий қабри жойлашган, холос. Майитлари қаерга қўйилгани номаълум. Ўша даврда зардуштийлар томонидан тазъйиққа учраган ота бу ерда бир муддат яшаган. Шунинг учун шу жойлар қадамжога айланган. Афсоналарга кўра Хўжамушкент ота кароматгуй, саҳоватпеша инсон бўлиб, бор-будини йўқсилларга улашган.\nЎзбекистон фотожурналистикаси: кеча ва бугун\n2016-08-19 1855 Marta o'qildi\nЎзбекистон фотожурналистикасининг тарихи жаҳон фотосанъатининг ажралмас қисмидир. Ажойиб табиати, дунёга машҳур тарихий обидалари, махаллий аҳолининг такрорланмас миллий ўзлиги, турмуши янги санъат шайдоларини ана шу такрорланмас ҳаётни фотоаппарат объективи орқали таништиришга ундарди. Бу нарсага жаҳон ҳамжамияти аҳлининг Марказий Осиё тарихи ва маданиятига нисбатан ортиб бораётган қизиқиши ҳам бунга ўз таъсирини ўтказмай қолмади. Тошкент шаҳрининг илк фотосуратлари шахсан Туркистон генерал-губернатори К.П. фон Кауфманнинг буйруғи билан Политехника кўргазмаси учун шарқшунос ва этнограф Александр Кун томонидан 1871-1872 йиллари тузилган “Туркистон альбоми”да чоп этилган эди.\nФОТОГРАФИЯ ТАРИХИГА БИР НАЗАР\n2016-08-17 1859 Marta o'qildi\nНисефор Ньепс (1765-1833) 1826 йилда ёруғлик нурлари ёрдамида гравюра нусҳасини олишга, шу билан рекпродукция техникасига асос солишга муваффақ бўлади. Шу йилнинг ўзида Ньепс устахонаси деразасидан камера- обскурани қўшни иморатларга йўналтиради ва хира бўлса-да нурли расм олишга муваффақ бўлади. Аммо 60 ёшли Ньепснинг соғлиғи яхши эмас эди. У бир неча бор худди шундай тажрибаларни бошқа бир француз Луи Жак Манде Дагер олиб бораётганини эшитган эди. У Дагерга унинг тажрибаларининг натижаларини билиш учун хат ёзади ва улар 1829 йилда ҳамкорлик қилишга келишишди.\nСИЁСИЙ ВА ТАЪЛИМИЙ КОНТЕКСТДА «ХОРИЖИЙ ТИЛНИ БИЛИШНИНГ УМУМЕВРОПА КОМПЕТЕНЦИЯСИ: ЎРГАНИШ, ЎРГАТИШ, БАҲОЛАШ»\n2016-08-08 1853 Marta o'qildi\nAI даражаси («Зўрға билиш»), бизнингча, хорижий тилларни билишнинг энг қуйи даражаси ҳисобланади. Аммо ушбу босқичга чиқишдан олдинги даврда ўқувчи жуда ҳам камбағал тил воситаларидан самарали фойдаланган ҳолда ўзининг эхтиёжларига жавоб берадиган маълум бир коммуникация вазифаларини бажариши мумкин.тасвирий дескрипторларни ишлаб чиқиш ва градуциялаш билан шуғулланган Швейцария Миллий илмий-тадқиқот кенгаши фаолиятининг 1994-1996 йиллар учун ҳисоботида айрим коммуникация вазифаларини бажариш имкониятини берадиган чекланган тил воситалари тўплами кўрсатиб ўтилган.\nОТАБЕК МАҲКАМОВ: “МЕН ҲАЁТИМНИ ҚИЗИҚАРЛИ ҚИЛИШГА ИНТИЛИБ ЯШАЙМАН”\n2016-08-01 1854 Marta o'qildi\n- Оиламизда китоб ўқиш урф бўлиб, ўқилган асарлар оила даврасида муҳокама қилинарди. Бу мени дунёыарашимни кенгайишига, тилларга, санъат асарларига бўлган қизиқишимни орттириб, ёшлигимдан ижодга ундади. Касбим тақозоси билан жаҳон таниган юлдузларга таржимонлик қилганимда, улар билан бевосита дастурхон устида суҳбатлашганимда ҳаётларидаги қизиқ воқеаларни сўзлаб беришар, латифалар айтишар, бирор бир воқеага нисбатан муносабатларини билдиришганида нега Ален Делоннинг ажойиб француз тилидаги ўқиган шеърларини, Энри Мариконининг фикрларини фақат мен эшитишим керак? Бошқалар ундан нега баҳраманд бўлмаслиги лозим? деган фикрлар ҳаёлимдан ўтар ва албатта бир кун келиб буларни бошқаларга ҳам ўртоқлашишни истар эдим. Орзуимни амалга оширишга эса интервью жанри жуда мос келарди. Ўша пайти бу суҳбатларни чоп этиш имкони бўлмагани учун уларни йиғиб келардим, холос.\nSahifa: Avval < Oldingi 1 2 3 4 5 6 7 8 9 10 11 Keyin > Oxirgi\nAll rights reserved. Copyright © 2014 trif.uz / admin\nDeveloped by: Qalam.uz | Email: muslim1024@gmail.com


Bosh prokuratura Аkademiyasi magistraturasiga kirish imtihonlari haqida\nЎзбекистон Республикаси Бош прокуратураси Академияси магистратурасига 2021/2022 ўқув йили учун қабул жараёнларини ташкил этиш бўйича ишлар давом этмоқда.\nАкадемияда магистратура мутахассисликлари бўйича кадрлар тайёрлаш ўқитишнинг амалий хусусиятига ва ҳуқуқни муҳофаза қилувчи органларининг касбий фаолияти билан узвий боғлиқликка таянган ҳолда амалга оширилади.\nАкадемия магистратурасида жорий ўқув йилида таҳсил олиш учун жами 323 нафар номзодлар (шундан ташқи номзодлар – 220 нафар) ҳужжат топширган бўлиб, айрим мутахассисликлар бўйича битта ўринга номзодлар сони 13 нафарни ташкил этади. Дастлабки босқичда ички номзодларнинг имтиҳонларда иштироки масаласи прокуратура органлари аттестация комиссияларида кўриб чиқилди.\nИмтиҳонни ўтказишда очиқлик ва шаффофликни таъминлаш мақсадида:\n– имтиҳон жараёни видеокузатув остида реал вақт режимида трансляция қилинади;\n– ёзма имтиҳонга, имтиҳон жавобларини текширишга ва суҳбат бўйича комиссия фаолиятига бошқа ташкилот ва идоралар вакиллари кузатувчилар ва мутахассислар сифатида жалб қилинади;\nЁзма имтиҳон ўтказиладиган вақт ва жой. Чет тили бўйича имтиҳон ва ҳуқуқий мавзуда эссе 29 август куни Тошкент шаҳри, Юнусобод тумани, Боғишамол кўчасида жойлашган “Ботаника” боғи ҳудудидаги ёпиқ саҳна майдонида ўтказилади. Имтиҳон соат 08.00 да бошланади. Номзодлар имтиҳон бошланишидан 30 дақиқа олдин имтиҳон ўтказиладиган жойга етиб келишлари шарт.\nИмтиҳон куни аудиторияга ўқув адабиёти, луғат, маълумотнома, жадвал, конспект, ёзув дафтари, қоғоз ёки электрон шаклдаги шпаргалкалар, норматив-ҳуқуқий ҳужжатлар, алоқа воситалари, аудио, фото ва видео ёзиш қурилмаларини олиб кириш ҳамда улардан фойдаланиш тақиқланиши маълум қилинади.\nЁзма имтиҳон саволлари (эссе мавзулари) ҳамда суҳбат саволлари билетлари Бош прокуратура Академиясининг расмий веб-сайтида эълон қилинди.\nЁзма имтиҳон ва суҳбат натижаларидан норози бўлган номзодлар натижалар Академия расмий веб-сайтида эълон қилинган кундан бошлаб икки иш куни давомида апелляция комиссиясига Академиянинг расмий электрон почтаси info@procademy.uz орқали шикоят бериш ҳуқуқига эга.\nНомзодлар кириш имтиҳонлари билан боғлиқ барча янгиликлар ҳақида Академиянинг расмий веб-сайти (www.proacademy.uz) ва ижтимоий тармоқлардаги расмий саҳифалари (https://t.me/ProsecutorAcademy, www.facebook.com/ProsecutorAcademy, www.instagram.com/proacademyuz) орқали танишиб боришлари мумкин.\nКириш имтиҳонларига оид қўшимча маълумот олмоқчи бўлган номзодлар учун 2021 йил 24 август куни соат 17:00 да онлайн консультация ўтказилади. Zoom га қуйидаги ҳавола орқали уланиш мумкин: https://zoom.us/j/8497256386?pwd=aGRUNE4xT1F1ZEZwWnNuRjd2V1BMUT09\nID: 849 725 6386\nҚўшимча саволлар юзасидан 71-202-04-96 (ички 1775; 1795) телефон рақамларига мурожаат қилишингиз мумкин.


Экология муҳофазаси: янги ислоҳотлар, самарали лойиҳалар амалдаHaqida.net\nHome Mahalliy Экология муҳофазаси: янги ислоҳотлар, самарали лойиҳалар амалда\nХалқаро пресс-клуб сессиясида мамлакатимизда экология ва атроф-муҳит муҳофазаси борасида амалга оширилаётган ислоҳотлар самарадорлиги муҳокама қилинди.\nЎзбекистон Республикаси Экология ва атроф-муҳитни муҳофаза қилиш давлат қўмитаси раисининг биринчи ўринбосари О.Аҳмаджонов, Олий Мажлис Қонунчилик палатаси депутати Ф.Қувватов ва бошқалар мамлакатимизда экологик хавфсизликни таъминлаш, атроф-муҳитни муҳофаза қилиш, аҳоли турмуш даражаси ва сифатини ошириш учун қулай шароитлар яратишга алоҳида эътибор қаратилаётганини таъкидлади.\nБу борадаги ишлар самарадорлигида Президентимиз Шавкат Мирзиёевнинг 2017 йил 21 апрелдаги «Экология ва атроф-муҳитни муҳофаза қилиш соҳасида давлат бошқаруви тизимини такомиллаштириш тўғрисида»ги фармони ва «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги қарори муҳим омил бўлаётир. Мазкур ҳуқуқий ҳужжатларга мувофиқ экологик хавфсизликни таъминлаш, атроф-муҳитни муҳофаза қилиш бўйича ташкилий, ижтимоий-иқтисодий чора-тадбирлар ишлаб чиқилган ва амалга оширилмоқда.\nЮртимизда экология ва санитария муҳитини янада яхшилаш, аҳоли саломатлигини мустаҳкамлаш, шаҳар ва қишлоқларимизнинг янада обод бўлиши, кўркам қиёфа касб этишига хизмат қилувчи комплекс тадбирлар белгиланган. Улар тизимли татбиқ этилмоқда. Жумладан, “Тоза ҳудуд” давлат унитар корхоналари ташкил этилди. Бугун 1 минг 400 дан зиёд махсус техника, 4 минг 350 га яқин чиқинди тўплаш шохобчаси, 5 минг 660 контейнер, 120 чиқинди полигони мазкур корхоналар балансига ўтказилган. Тизимда 10 мингдан ортиқ мутахассис ва ишчи атроф-муҳит муҳофазаси, ҳудудларимизни ободонлаштиришга хизмат қилмоқда.\nЧиқиндиларни тўплаш ва олиб чиқиб кетиш бўйича кўрсатилаётган хизматлар учун абонентлар билан шартномалар тузиш ишлари олис туманлар ва қишлоқларда изчил давом эттирилмоқда. Тўловларни қабул қилишнинг электрон ҳамда чиқинди ташиш махсус техникалари ҳаракатини масофадан кузатиш тизимларини жорий этиш тадбирлари амалга оширилмоқда. Келгусида жараёнга янги техникалар жалб қилинади.\nМамлакатимизда замонавий технологиялар ёрдамида қаттиқ маиший чиқиндиларни йиғиш, уларни қайта ишлаш борасида илғор тажриба оммалашмоқда. Бугун бу йўналишда фаолиятини бошлаган тадбиркорлик субъектлари сони ортмоқда. Улар учун барча шароитлар, ҳуқуқий асослар мавжуд.\nАфсуски, чиқиндиларни қайта ишлашга тааллуқли муаммолар ҳам йўқ эмас. Қаттиқ маиший чиқиндиларни бирламчи саралашнинг аниқ механизми яратилмаган. Уларни полигонларда сақлаш усули сақланиб қолмоқда. Бу қаттиқ маиший чиқиндилар таркибидаги иккиламчи хомашёнинг фойдали компонентлари йўқолишига сабаб бўлмоқда. Қолаверса, аксарият чиқиндилар полигони экологик ва санитар талабларга жавоб бермайди. Улар атмосфера, тупроқ, ер ости ва ер усти сувларини ифлослантирувчи, турли юқумли касалликлар манбаига айланган.\nМаълумотларга кўра, Ўзбекистонда 140 чиқинди полигони мавжуд. Жорий йилда уларнинг санитария ҳолатини яхшилашга алоҳида эътибор қаратилмоқда. Жумладан, полигонлар атрофини девор билан ўраш, махсус техника воситалари йўлини асфальтлаш, коммунал хизматларни йўлга қўйиш каби ишлар амалга оширилмоқда. Мутахассислар фикрича, айрим полигонлар нафақат санитария талабларига жавоб бермайди, балки, улар жойлашган ҳудуд нотўғри танланган. Аслида, чиқинди полигонлари учун жой танлашда аҳоли пунктлари масофаси, шамолнинг доимий эсиш тақвими, ер ости ва ер усти сувларининг харитаси ҳисобга олиниши лозим.\nТадбирда пухта ўйланмай ташкил қилинган 3 полигон фаолияти тўхтатилгани, яна 10 полигонни ёпиш борасида ишлар олиб борилаётгани маълум қилинди. Ўз навбатида, чиқинди полигонларини тартибга келтириш учун лойиҳалар ишлаб чиқилган. Ҳозирда улар асосида қурилиш ишлари бошланган.\nХалқаро пресс-клуб сессиясида соҳага доир қатор масалалар юзасидан маълумот берилди, истиқболли режалар ҳақида айтилди. Журналистлар саволларига жавоб қайтарилди.\nЎзбек футболи учун янги логотиплар яратиш бўйича танлов ўтказилади


Субота, 21 май 2022 00:00\n«Муҳаммад Аллоҳнинг расулидир. У билан бирга бўлган (мўмин)лар кофирларга қаҳрли, ўз ораларида (мўминларга нисбатан) эса раҳм-шафқатлидирлар. Уларни (мудом) Аллоҳдан фазл ва розилик тилаб руку ва сажда қилаётган ҳолларида кўрарсиз. Уларнинг юзларида сажда асоратидан (қолган) белгилари бордир. Мана шу (сифатлар) уларнинг Тавротдаги мисолларидир. Уларнинг Инжилдаги мисоллари эса, худди шохлар чиқариб, қувватга киргач, йўғонлашиб ўз новдасида тик турган, деҳқонларни ажаблантирадиган ўсимликка ўхшайди. (Бу) улар сабабли кофирлар жаҳлини чиқариш учундир. Аллоҳ улардан имон келтириб, солиҳ амалларни қилган зотларга мағфират ва улкан мукофот ваъда қилгандир» (Фатҳ сураси, 29-оят).\nАйрим кишилар: “Муҳамад соллаллоҳу алайҳи ва саллам барча инсонлардан, ҳатто пайғамбарлардан ҳам афзал эканига шубҳа йўқ. Лекин нима учун у зотнинг муборак исмлари Қуръони каримда бор-йўғи 4 ўринда зикр этилган? Ваҳоланки, олдинги пайғамбарларнинг кўпчилиги, мисол учун, Нуҳ алайҳиссалом 40 марта, Лут алайҳиссалом 27 марта, Солиҳ алайҳиссалом 9 марта, Иброҳим алайҳиссалом 69 марта, Мусо алайҳиссалом 136 марта, Исо алайҳиссалом 35 марта эсланган. Шу билан бирга, Каломуллоҳда “Эй Нуҳ; эй Лут; эй Иброҳим; эй Мусо; эй Ҳорун; эй Ҳуд; эй Солиҳ” дея пайғамбарларга мурожаат қилинган. Лекин сўнгги Пайғамбаримизга “Эй Муҳаммад!” дея хитоб қилинмаган. Бунинг боиси нима?» дейишади.\nМуфассирларимиз айтишади: «Аллоҳ таоло Ҳабибимизнинг муборак исмларини Оли Имрон сураси 144; Аҳзоб сураси 40; Муҳаммад сураси 2 ва Фатҳ сураси 29-оятларда зикр қилиши баробарида у зотга Каломуллоҳнинг 13 ўрнида “Эй Набий”, 2 ўринда “Эй Расул!” деб мурожаат қилган. Аслида, юксак эҳтиромга сазовор кишига исми билан эмас, балки унинг унвони, даражаси ва мавқеи тилга олинади. Сарвари коинотга ҳам шундай бўлган.\nБундан ташқари, Қуръони каримда буйруқ майлида келган барча ҳукм оятлари бевосита Расулуллоҳ соллаллоҳу алайҳи ва салламга мурожаатдир. Шу орқали у зотнинг умматларига таълим берилган. Охирги замон умматини эса Аллоҳ таоло бошқа умматлардан улуғлаб, мақтаган: “Одамларга чиқарилган (маълум бўлган) умматнинг энг яхшиси бўлдингиз, (эй мусулмонлар!) зеро, сиз амри маъруф, наҳйи мункар қиласиз ва Аллоҳга имон келтирасиз» (Оли Имрон сураси, 110-оят). Бу ҳам, аслида, Пайғамбаримиз алайҳиссаломга берилган таърифдир: у зотнинг умматлари энг яхши уммат экан, ўзлари энг улуғ набийдир.\nШунингдек, Аллоҳ таоло Қуръони каримда сўнгги умматга 90 ўринда “Эй имон келтирганлар!” деб мурожаат қилган. Демак, инсонларнинг “Эй имон келтирганлар!” деган шарафли номга сазовор бўлишларида Набий алайҳиссаломнинг рисолатлари асос бўлган. Қолган умматларга эса “Эй Одам фарзандлари!” деб 5 ўринда мурожаат қилинган. Шунинг ўзи ҳам Расули акрам соллаллоҳу алайҳи ва салламнинг умматлари учун катта бахтдир».\nОятдаги “У билан бирга бўлган (мўмин)лар кофирларга қаҳрли, ўз ораларида (мўминларга нисбатан) эса раҳм-шафқатлидирлар” сўздан мурод Расулуллоҳнинг тўрт рошид халифаси – Абу Бакр, Умар, Усмон ва Али розийаллоҳу анҳумдир. Ҳақиқатан, ҳазрати Абу Бакр роийаллоҳу анҳу Маккадан Мадинага кўчиш асносида “Савр” ғорида Набий алайҳиссалом билан бирга бўлиш баробарида кўп вақтларни коинот султони билан бирга ўтказган. Ҳазрати Умар розийаллоҳу анҳу кофиларга жуда қаҳрли, ҳазрати Усмон розийаллоҳу анҳу мўмин-мусулмонларга раҳм-шафқатли эди. Ҳазрати Али розийаллоҳу анҳу эса кўп руку-сажда қиладиган, яъни ибодатга берилган зот бўлган (Аллоҳ барчаларидан рози бўлсин).\nШунингдек, оятнинг мазкур сўзи барча саҳобаларга оиддир. Чунки Набий алайҳиссаломнинг сафдошлари кофир ва мушрифларга қаҳри қаттиқ, мўмин-мусулмонларга нисбатан эса раҳмдил бўлишган.\nҲадиси шарифда: “Бир-бирларингизга меҳрибон бўлмагунингизча жаннатга кира олмайсиз”, дейилди (Имом Ҳоким ривояти). Шунда саҳобалар: “Бизларнинг ҳар биримиз фарзандларимизга меҳрибонмиз”, дейишди. Шунда Набий алайҳиссалом: “Бу раҳмат эмас. Ҳақиқий раҳмат киши ўзига раво кўрган нарсасини биродарига ва фарзандларига илинишидир”, дедилар.\nНўъмон ибн Башир розийаллоҳу анҳу ривоят қилган ҳадисда эса: “Мўминларнинг барчаси бир киши кабидир. Унинг бир аъзоси оғриса, танасининг барча аъзоси иситмалайди ва бедор бўлади”, дейилган (Имом Муслим ривояти).\n“Уларни (мудом) Аллоҳдан фазл ва розилик тилаб руку ва сажда қилаётган ҳолларида кўрарсиз”. Яъни, жаннатни сўраб, раҳматидан умидвор бўлишидир. “Руку ва сажда қилаётган ҳоллари...”нинг эса икки хил маъноси бор. Биринчиси, уларнинг намозни доимий тарзда жамоат билан ўқиши мунтазам равишда руку ва сажда қилишга киноя этилмоқда. Иккинчиси, Раббисидан қўрқиши ҳамда мўминларга тавозели бўлишидир.\nБаъзи муфассирлар “Аллоҳдан фазл ва розилик тилаб...”дан мурод яшаш учун зарур нарсаларни сўраш эканини айтишади.\n“Уларнинг юзларида сажда асоратидан (қолган) белгилари бордир”. Ҳасан Басрий раҳимаҳуллоҳ ва бошқалар оятдан мурод юзларида қўрқув ва намознинг белгилари бор, дейдилар.\nБошқалар эса: “Киши тунда уйғониб, узоқ вақт намоз ўқиса, тонг отганда унинг юзида бедорлик аломати сезилади, ранги ўзгариб, сарғаяди”, дейишади. Ҳасан Басрий ривоят қилган ҳадисда Набий алайҳиссалом: “Инсонларни бетоб деб ҳисоблайдиган кишиларга Аллоҳ раҳм қилсин. Лекин улар бетоб эмаслар (балки кўп намоз ўқиганлари учун ҳорғиндирлар)”, деганлар.\nИмом Қатода раҳимаҳуллоҳ эса, юзида тупроқ изи борлиги учун шундай дейилган, дейди.\n“Уларнинг юзларида...” оятидан мурод қиёмат куни таҳорат ва сажда белгилари борлиги учун шундай дейилган. Расулуллоҳ соллаллоҳу алайҳи ва саллам: «“Мен қиёмат куни умматимни бошқа умматлар орасида танийман”, дедилар. Шунда саҳобалар: “Қандай қилиб танийсиз?” дейишди. Набий алайҳиссалом: “Сажда белгилари туфайли қиёмат куни умматимнинг (пешонаси) порлаб туради. Лекин бу ҳолат ҳеч бир умматда учрамайди”, дедилар» (Имом Ибн Можа ривояти).\n“Мана шу (сифатлар) уларнинг Тавротдаги мисолларидир. Уларнинг Инжилдаги мисоллари эса, худди шохлар чиқариб, қувватга киргач, йўғонлашиб ўз новдасида тик турган, деҳқонларни ажаблантирадиган ўсимликка ўхшайди”. Яъни Расули акрам алайҳиссаломнинг умматлари васфи Тавротда ҳам, Инжилда ҳам баён этилган. Бу хабар Қуръони каримда келтирилмоқда. Буни аҳли китобларнинг ҳеч бири инкор этмайди, лекин яширади.\nСаҳобалар Таврот ва Инжилда деҳқонларни ажаблантирадиган ўсимликка ўхшатилмоқда. Чунки саҳобалар Набий алайҳиссаломдан Ислом таълимотини олгач, бошқаларга ҳам уни етказиб, диннинг қувватланишига ҳисса қўшиши шундай таърифланмоқда. Дарвоқе, оламлар саййиди, Ҳабибимиз қисқа фурсат – 23 йил мобайнида башариятни жаҳолат ва зулмат ботқоғидан имон ва ҳидоят нурга олиб чиққани ҳаммани ажаблантириши табиий.\nЭътибор берилса, Расулуллоҳ соллаллоҳу алайҳи ва салламга ваҳий келганида у зот ёлғиз эдилар. Аллоҳнинг инояти билан у зот рисолатни одамларга етказиши натижасида мусулмонлар сафи секин-аста кенгайиб борди. Худди ниҳол дастлаб нозик бўлиб, сўнгра забардаст дарахтга айлангани каби Ислом ҳам дастлаб секин-аста, кейинчалик гуркираб бутун оламга ёйилди.\nАллоҳ таоло Исломнинг қандай ривожланганини, мусулмонлар сафи қандай кенгайганини ўсимликка қиёсламоқда. Бу бежиз эмас. Чунки деҳқонлар эккан ўсимлиги, ерга қадаган дон-дунлари, экин-тикинлари қанчалик гуркираса, шунчалик хурсанд бўлади. Бунинг ортидан қанчалаб одамлар мева-чевалардан, дон-дунлардан баҳраманд бўлади. Худди шундай Ислом ҳам жаҳолат ботқоғига ботган инсонларни ҳидоят билан неъматлантирди, уларга руҳий, маънавий озуқа берди.\nЛекин бу ҳолат кофирларга ёқмайди. Шу боис Аллоҳ таоло: “(Бу) улар сабабли кофирлар жаҳлини чиқариш учундир”, деб марҳамат қилди. Кофирлар мусулмонлар сони ошганидан асло хурсанд бўлмаган, аксинча, ич-этини еб, ҳақ диннинг пайини қирқиш илинжида бўлган. Ботиний ва рофизийлар Расулуллоҳ алайҳиссаломнинг вафотларидан сўнг кофир бўлиб, диндан қайтдилар. Лекин, шундай бўлса-да, Аллоҳ таолонинг нусрати ғолиб келди: «Ҳақиқат (яъни Ислом) келди ва ботил (куфр) йўқолди. Чунки ботил нарса йўқолувчидир» (Исро сураси, 81-оят).\n“Аллоҳ улардан имон келтириб, солиҳ амалларни қилган зотларга мағфират ва улкан мукофот ваъда қилгандир”. Яъни, ҳамиша Ҳаққа итоат этиб, солиҳ амаллар қилган кишиларга Аллоҳ таолонинг улкан мукофоти бордир.\nАллоҳ таолонинг улкан мукофотларини олиш барчамизга насиб қилсин!\nАбу Мансур Мотуридийнинг “Таъвилоту аҳлис сунна”\nасари асосида Толибжон НИЗОМ тайёрлади.\nП'ятниця, 20 май 2022 00:00\nАввал хабар берганимиздек, бугун, 20 май куни Муфтий Нуриддин домла ҳазратлари жума намозини адо этиш, ҳудуд мўмин-мусулмонлари билан бирга билан мулоқот қилиш учун Бухоро вилоятининг Вобкент туманидаги “Қассоблик” жомесига ташриф буюрдилар.\nТашриф давомида Муфтий ҳазратлари масжиднинг қайта қурилган биносини кўздан кечирдилар, жоме ходимлари билан мулоқот қилиб, намозхонларнинг ибодатларини чиройли адо этиши ва илм-маърифатини ошириши учун барча шароитларни ҳозирлаш лозимлиги, бунинг учун имом ва ноиблар ўз устида ишлаши кераклиги таъкидладилар.\nШундан сўнг Муфтий ҳазратлари жума намози олди масжидга йиғилган минглаб мўмин-мусулмонлар сермазмун мавъиза қилиб бердилар.\nЖума намози якунида Муфтий ҳазратлари Ҳақ таолодан минглаб вобкентлик мўмин-мусулмонлар билан бирга юрт тинчлиги, эл фаровонлигини сўраб хайрли дуолар қилдилар.\nМаълумот учун, Вобкент туманидаги “Қассоблик” жомесининг янги биноси қурилиши 2019 йилнинг май ойида бошланиб, 2022 йилда тугалланиб, шу йил 1 апрель санасида фойдаланишга топширилди. Илк бор 1993 йили қурилган масжиднинг эски биноси намозхонларга тор, бинолари ҳолати ёмон ҳолатда эди.\nМасжиднинг умумий майдони 22 гектарни ташкил этади. Жомеда бир вақтнинг ўзида 3 мингдан зиёд намозхонни сиғдира олади. Айни пайтда тумандаги 6 та маҳалла аҳолисига хизмат кўрсатмоқда.\nХонақоҳ, айвон ва иссиқ ва совуқ мавсумларда ҳам ибодатларни бемалол ва роҳат билан адо этиш учун барча шароит яратилган. Катта ва замонавий таҳоратхонасида эса бир пайтда 100 нафар одам фойдаланиши мумкин. Аёллар учун ҳам алоҳида намозхона ва таҳоратхона ташкил этилган.\nМасжидга 40 метрли минора ҳамда баландлиги 21 метр, айланаси 12 метрли гумбаз ўзгача файз ва кўрк бериб турибди.\nБир сўз билан айтганда, миллий ва замонавий кўриниш ҳамда мукаммал қурилиш ечимига эга икки қаватли масжидда ибодат амалларини бажариш учун барча қулайликлар яратилган. Автомобиллар туриши учун махсус жойлар, ташриф буюрувчилар учун ювиниш-таҳоратхона, масжид ходимлари учун хоналар, шунингдек, маъмурий бино ташкил этилган.\nАйни пайтда “Қассоблик” масжидида Қурбон домла Шукруллоев имом-хатиб сифатида фаолият юритмоқда.\nШу билан Муфтий ҳазратларининг Бухорои шарифга қилган сафарлари ниҳоясига етди.\nБухорода ўтказилаётган “Декларациялар мулоқоти” халқаро форуми Тошкент шаҳри ва Самарқандда ташкил этилган анжуманнинг узвий давоми ҳисобланади, деб хабар бермоқда ЎзА.\nТадбир Ўзбекистон Республикаси Президенти ҳузуридаги Стратегик ва минтақалараро тадқиқотлар институти, АҚШ Глобал жалб қилиш институти, Дин ишлари бўйича қўмита, Жаҳон иқтисодиёти ва дипломатия университети, Ўзбекистон халқаро ислом академияси, Ўзбекистон Республикаси Президенти ҳузуридаги Давлат бошқаруви академияси ҳамда Самарқанд ва Бухоро вилоятлари ҳокимликлари ҳамкорлигида ўтказилди.\nУнда Европа, Осиё, Яқин Шарқ, Африка мамлакатлари ва АҚШ етакчи дин уламолари, илоҳиётшунослар, ҳуқуқшунослар ва Ўзбекистон томонидан турли конфессиялар вакиллари, дин олимлари, уламолар, тегишли вазирлик ва идоралар мутахассислари ҳамда бошқа расмий вакиллар қатнашди.\nБухоро декларацияси “Декларациялар мулоқоти” халқаро форумининг якуний ҳужжати ҳисобланади. Ҳужжат дунёнинг 10 мамлакати етакчи диншунослари, исломшунослари, дин ва расмий вакиллари томонидан тасдиқланади.\nБухоро декларациясида Ўзбекистон ҳамда жаҳон ҳамжамиятининг эътиқод эркинлигини тарғиб қилиш борасидаги амалий қадамлари ўз ифодасини топган. Ҳужжат барча дин вакилларини жамиятда конфессиялараро мулоқот ва тотувликни мустаҳкамлашга қаратилган ташаббуслар ва дастурларни амалга оширишга чақиради.\nДекларацияда инсоннинг асосий ҳуқуқи сифатида эътиқод эркинлигига қатъий риоя қилиш, БМТ Инсон ҳуқуқлари бўйича қўмитасининг фақат жамоат хавфсизлиги, тартиби, фуқароларнинг асосий ҳуқуқ ва эркинликларини таъминлаш мақсадида эътиқод эркинлигини чеклашга йўл қўймаслик тўғрисидаги позициясини маъқуллаш, кучайиб бораётган муросасизликнинг, дин ёки эътиқодга асосланган зўравонлик ҳаракатларининг кучайишини қоралаш, ахборот макони, жумладан, ижтимоий тармоқларда диний муросасизлик ва камситиш ташвиқотини олдини олишга алоҳида эътибор қаратилган.\nБундан ташқари, ҳужжатда терроризм, экстремизм ва уларнинг барча шаклларида ҳеч қандай дин, цивилизация, миллат, этник гуруҳ ёки эътиқод тизими билан боғланиши мумкин эмаслиги ҳам баён этилади. Диний бинолар, зиёратгоҳларнинг тарихий ва маданий аҳамиятини ҳисобга олган ҳолда уларни асраб-авайлаш муҳимлиги таъкидланади.\nҚайд этиш жоизки, Бухоро декларацияси аввал қабул қилинган декларацияларнинг тамойилларини ўз ичига қамраб олган. Динларнинг тинчликсевар моҳияти, динлараро мулоқотнинг муҳимлиги, диний таълимнинг экстремизм ва терроризмнинг олдини олиш, эътиқод эркинлигини таъминлашнинг муҳим омили сифатидаги аҳамияти шулар жумласидандир.\nЧетвер, 19 май 2022 00:00\nЖОНЛИ: ИЛМ ВА ОДОБГА ОИД ҲАДИСЛАР\nБир неча кундан буён юртимизда ўтказилаётган “Декларациялар мулоқоти” халқаро форуми ниҳоясига етмоқда. Шимолий Америка, Европа, Осиё, Яқин Шарқ ва Африка мамлакатларининг турли дин вакиллари, илоҳиётшунослар, диншунослар ва ҳуқуқшунослардан иборат делегациялари аъзолари 19 май куни тадбирнинг асосий қисмида иштирок этдилар ва “Бухоро декларацияси”ни бир овоздан қабул қилиндилар. Бухоро декларацияси» маърифат ғоялари ва бағрикенглик маданиятини тарғиб қилишга қаратилганлиги билан янада аҳамиятлидир.\nФорум якунида “Бухоро декларацияси” қабул қилиниб, Ўзбекистон тажрибасидан келиб чиқиб жаҳон ҳамжамияти билан дунёда маърифат ва диний бағрикенглик тамойилларини қарор топтириш, шунингдек, турли динлар ўртасидаги мулоқотни кучайтиришга алоҳида эътибор қаратилди.\nШунингдек, халқаро мутахассислар форум доирасида эътиқод эркинлиги таъминлаш, диний қадриятлар каби инсоният учун азалий масалаларни муҳокама қилишиб, халқлар ўртасида тинчлик, бирдамликни мустаҳкамлаш йўлидаги мавжуд тўсиқларни аниқлаш, муаммоларни бартараф этиш йўллари ҳақида фикр алмашишди.\nЭътиборлиси, анжуманда кўплаб мамлакатлардан ташриф буюрган диншунос олимлар ва амалиётчи мутахассислар юртимиздаги ўзгаришлар борасида ўз фикр-мулоҳазаларини билдириб, Ўзбекистон кўпмиллатли мамлакат сифатида ўз ҳудудида диний бағрикенглик ва миллатларо тотувликни таъминлай олаётган давлат сифатида эътирофга лойиқ эканини алоҳида таъкидлашди.\nЖаҳонда юз бераётган бугунги тенденцияларни ҳисобга олиб, қабул қилинган “Бухоро декларацияси”ни ҳар томонлама муҳокама қилган ҳолда, дунёнинг турли қитъа, минтақаларидан келган номдор илоҳиётшунослар, диншунос ва ҳуқуқшунослар ушбу ҳужжатда аввал қабул қилинган барча декларацияларнинг асосий тамойиллари акс этишига эришишни кўзламоқдалар.\n“Бухоро декларацияси”ни ишлаб чиқишда турли мамлакатлар кенг доирадаги вакиллари иштирок этиши мамлакатимизнинг эътиқод эркинлиги ва диний бағрикенгликни таъминлаш соҳасидаги сиёсати самарадорлиги халқаро ҳамжамият томонидан эътироф этилаётганидан далолат.\n“Бухоро декларацияси” бутун жаҳон ҳамжамияти учун маърифат ғоялари ва бағрикенглик маданиятини илгари суриш, турли дин вакиллари миллий анъаналарини ҳурмат қилиш, уларнинг ҳуқуқларини таъминлаш, глобал миқёсда бунёдкорлик мулоқотини мустаҳкамлашга қаратилган муҳим ҳужжат бўлади.\n“Бухоро декларацияси» қарама-қаршилик ва келишмовчиликларнинг олдини олиш, жаҳон миқёсида ўзаро ҳамжиҳатликни мустаҳкамлашда Ўзбекистоннинг етакчи ролини таъминловчи тарихий ҳужжатдир.\nСторінка 1 з 591\nЮртимизда инсон қадри улуғ\nмай. 06, 2022\nДинда саволим бор: Эр ҳаром йўл билан пул топиб, болалари ва хотинига eдирса...\nмай. 05, 2022\nКим Рамазон рўзасини тутиб, ортидан Шаввол ойида олти кун рўза тутса


15:50 / 22.11.2017\n«Буюк Ипак Йўли 2017/18» халқаро экспедицияси келаси йил баҳор фаслида бошланиши маълум қилинди. Бу ҳақда Palkiewicz Foundation асосчиси Язек Палкевиеч хабар берди.\nҚозоғистон пойтахти Остона шаҳрида ўтказилган анжуманда польшалик журналист, саёҳатчи Язек Палкевиеч «шахсан халқаро экспедиция гуруҳига бош» бўлиши ҳамда бу режалар 2018 йилнинг баҳорида амалга оширилишини эълон қилди.\n«Буюк Ипак Йўли нафақат қадимий савдо йўли, балки турфа маданият ва халқларни боғловчи кўприк бўлган. Айниқса бу савдо ва ижтимоий-сиёсий алоқа йўли Евроосиё маданиятида ўзининг ўчмас изини қолдирган», дейди журналист.\n10 минг км масофани босиб ўтишни режалаштирган гуруҳ аъзолари Хитойдан бошлаб, Қирғизистон орқали Ўзбекистонга ташриф буюриши кутилмоқда. Шундан сўнг, улар Қозоғистон, Россия ва Беларусга кириб келади. Рамзий маънода «саҳро кемаси» ўрнида машиналардан фойдаланиш режалаштирилган.\nэкспедиция Буюк Ипак Йўли\nАмерикалик зоологлар уч янги қуш турини аниқлашди


Gulruxsora.uz: ЮЗ СУМ УЧУН ТОПТАЛГАН КАДР ЁХУД ЛОКАЙД ЗАМОНА\nЮЗ СУМ УЧУН ТОПТАЛГАН КАДР ЁХУД ЛОКАЙД ЗАМОНА\nБу воқеага анча бўлди. Ўзи ёзмоқчи эмасдим, аммо шунга ўхшаш ҳодисаларга яна ва яна учрайвергач, ёзишга қарор қилдим. Бу транспортда булган вокеа холос, аммо шу каби холатлар жамиятнинг бошка кисмларида хам талайгина.\nИссиқ кунларнинг бирида юмуш билан кўчага чиқдим. Ишларим тугагач, уйга томон йўл солдим. Автобус Олой бозори бекатида тўхтаганида, йўловчилар билан чамаси 65 ёшлардан ошган бир кекса аёл икки қўли тўла юк билан чиқиб, қаршимдаги бўш ўриндиққа ўтирди. Сўнг автобус ҳам қўзғалди, чиптачи ҳам: йўловчилардан пул териб, чипта тарқата бошлади. Мендан кейин навбат ҳалиги бувига келганда, у чиптачига 500 сўм узатди.\n- Ещё сто сум, – деди чиптачи аёл (Дарвоқе, ўша кезлари йўл ҳаққи 600 сўм еди).\n- Бошқа пулим қолмади, қизим. Бозорликка ишлатиб қўйибман, – хижолатомуз жавоб берди буви.\n- А мне что, проезд 600 сум. Дайте ещё сто сум, - оёғини тираб олди чиптачи ҳам.\n- Бошқа пулим қолмади, деяпман-ку. Йўқ пулни қаердан оламан, - одамлар олдида баттар хижолат бўла бошлади буви.\n- Это мне не интересно. Ну-ка, дайте сто сум...\nВазиятни бироз кузатиб турдим. Бунга атрофдагиларнинг муносабатини билиш мен учун қизиқ эди-да.\nТортишув тинай демас, аксинча, авж нуқта томон йўрғаларди. Чиптачи ҳам 100 сўмдан воз кеча қолмади. Автобус тўла оломон. Ишонасизми, бирортаси “миқ” этмади. Бирортадан ўша савил қолгур 100 сўм чиқмади. Кекса инсонга нисбатан раҳм-шафқат, ҳурмат деган тушунчалар ёт эди транспорт ичидаги жамиятга.\nОртиқ чидаб тура олмадим, қўлларим чиптачига 100 сўм узатиб юборди. Пулни олгач, овози ўчган чиптачи узоқлади. Бироқ... Шунча хўрланган буви хўрланишини томошабин бўлиб кузатаётганларга бир қараб, қўлини очиб мени дуо қила кетди:\n- Барака топинг, қизим. Илоҳим бахтли бўлинг. Раҳмат, раҳмат...\nШунчалик самимийлик билан қилаётган дуолари, сўзлари виждонимга туз бўлиб сепиларди. Аммо сўзларига қўшилганим ифодаси ўлароқ жилмайиб қўйишга мажбурладим ўзимни.\nБувининг кўзларида ёш қалқиди. Гадога берсангиз ҳам олмайдиган арзимас 100 сўм,айни вазиятда, бир инсон учун катта ёрдам, муаммонинг ечими бўлиб турганди.\nНега атрофимиздагилар ҳаётига бунчалар лоқайдмиз? Нега тепса ҳам тебранмаймиз? Бўлар-бўлмас нарсаларга, кўнгилхушликларга пулни аямай совурамиз-у, нега энг зарур вақтда – инсон қадр-қиммати қадалган нуқтада – чўнтагимиздан сариқ чақа ҳам топилмайқолади? Ахир, 100 сўм нима деган гап? Наҳот, шу чақа инсон қадр-қимматидан устун кела олди... Мен-чи, мен. Нега оломон билан бирга томошабин бўлиб, воқеани “газак” олдирдим?\nБалки гап пулда ҳам эмасдир? Инсонларнинг бир-бирига, воқеаларга нисбатан тобора лоқайд бўлиб бориш илдизини ишончнинг йўқлигига тақаган бўлардим. Ишончсизлик нимадан келиб чиқади? Жамиятда фирибгарларнинг мавжудлигидан. Тасаввур қилинг, кўчада кетяпсиз. Бир кекса киши, икки қўлида юк, сиздан манзилга етиб олгунига қадар ёрдам сўради. Лекин у ҳақиқатда ёрдамга муҳтож қариями ёки ёрдамга муҳтож қария ниқоби остидаги ғараз ниятли инсонми, кейин сиз кўтаришга рози бўлган юклар қандай юклар? ичида нима бор? Худо билади. Бировга яхшилик қиламан, кўмак бераман, деб ўзи билмаган ҳолда кимнингдир қабиҳ ниятларини амалга оширишида туртки бўлган, тухматга қолиб суд олдида жавоб беришгача борган одамлар ҳақидаги гаплар тез-тез қулоққа чалиниб турадиган замонда лоқайд оломонни айблаш балки унчалик ҳам тўғри эмасдир...\nБалки чиптачи шу 100 сўмдан кеча қолганида... Аммо чиптачилар ҳам эркин шахслар эмаслигини, давлатга тўлов тўлаши, ҳисоб бериши лозимлигини унутмаслик керак. Қолаверса, улар иш тажрибаси давомида “пулим йўқ” – деган нечта бир фирибгарларни кўравериб, кўзлари қотиб кетган. Бу ерда ҳам гапнинг бир учи бориб ишончнинг тугаб-битганига тақалади.\nХўш, унда нима қилиш, қандай йўл тутиш даркор? Фирибгарларнинг касрига ҳақиқатда ёрдамга мухтож мўмин инсонлар қолиб юраверадими шунақа? Балки инсонларни фарқлай олиш учун эндиликда психология фанини ўрганишни кучайтирармиз? Лоқайдлик афзалми ёки таваккалчилик?\nХулоса ҳар бир инсоннинг виждон ҳамда ақл ҳамкорлигидаги қарорига ҳавола. Шу ўринда биз ёхуд опамиз, синглимиз, онамиз бўлиши ҳам мумкин эди-ку. Айтиб бўладими, ахир, буни ҳаёт дебдилар...\nЎртоқ ўқувчи! Мабодо, шуни ҳам ёздингми, майда-чуйда гаплар демоқчи бўлсангиз, тўфонларга-да сабаб бўлувчи улкан денгизлар томчидан бошланганидек, йирик муаммолар ҳам дастлаб майда бўлмайдими?\nБекатга етиб келганимни пайқамабман. Диққатимни жамлаб, очилган автобус эшиги томон юра бошлаганимда, кимдир қўлимдан ушлаб қолди. Ўгирилиб қарасам, ҳалиги буви. Кўзларимга тикилиб туриб, сўнгги марта миннаддорчилик билдирди.\nУй томон қадам ташларканман, қачонлардир ўқиган сўзларим ("Куръон"да келтирилган) қулоқларим остида жаранглади:\n“Эй, бандам, мен сени севаман. Менинг меҳрим билан сен ҳам севгувчи бўл!”\nАвтор: Gulruxsor Amir на 01:56\nSardor Dushamov 27 июля 2013 г., 02:39\nYaqinda 700 sum bulgan paytda ko'pchilikda 100 sum mayda pul topilmasdi ko'pchilik konduktorlarda, ular hozir qaytimini beraman deydida shu bn qaytib bermaganlarni juda ko'p kuzatdim, o'zimda ham shunaqa bulgan. Nima qilardi usha buvini hijolat qilib. Bir tarafdan o'zlari ham qancha odamni qaytimini berishmagan.\nGulruxsor Xudayberdiyeva 27 июля 2013 г., 03:40\nShunaqa qaytim bermagan holatlarni ham ko'p kuzatganman. Kiritsammi dedim-da, yana... Yozsa gap ko'p bu mavzuda.\nShuhrat 30 июля 2013 г., 20:02\nАслида, инсон қадрининг пастлиги ҳали ҳам оммавий транспортларда автомат чиптачи эмас, одам-чиптачилар ишлаётганидан маълум... Автоматлаштириш керак, худди метродагига ўхшаш, автобусга чиқаётиб "жетон" ташлайдиган қилиш керак. Пластик карточкалар орқали тўласа бўладиган қилинча янада зўр бўлади.\n“Эй, бандам, мен сени севаман. Менинг меҳрим билан сен ҳам севгувчи бўл!” --- Қуръоннинг қаерида келтирилган бу гап?\nZahiriddin Zamahshar 22 августа 2013 г., 04:49\nНима учун масалага бир томонлома баҳо берилиши керак? Нима учун ўзимиз ҳам маъсулиятли бўлишимиз, мажбуриятларимизни тўкис адо этиш лозимлиги тўғрисида жиммиз. Яъни жамоат транспортидан фойдаланиш тартиб қоидаларига бўйсинишни ўзимизга одат қилиш ўрнига бировларнинг меҳр-мурувватидан умид қилиб яшаймиз.\nIbragim KADIROV 10 января 2014 г., 01:29\nЖахонгир Рахимов 14 сентября 2013 г., 06:00\nОдамларда саховат деган "нарса" деярли қолмади десам балки нотуғри булмас? Хозирга замонда оз миқдорда булсада учраб турадиган саховатли кишиларнихам туман ёки қишлоқлардан топишимиз мумкин, шахарда эса булар деярли йуқ хисобида! (шахарли биродарим мени маъзур тутинг, уз фикримни айтдим)\nУз навбатида бир шеър ёдимга тушди:\n"...Ожиз бандалардан умидвор булманг\nСуранг саховати чекланмас зотдан\nОллох ғазаб қилгай сурамак қуйсак\nИнсонлар дарғазаб илтимос қилсак..."


Бундан роппа-роса 40 йил муқаддам “Пахтакор-79” жамоаси машъум авиаҳалокат қурбонига айланган эди.\nТОШКЕНТ, 11 авг — Sputnik. Тошкентдаги Боткин қабристонида 1979 йил 11 август куни авиаҳалокат оқибатида қурбон бўлган “Пахтакор” футбол клуби аъзоларини ёдга олиш маросими бўлиб ўтди.\nМаросимда Идгай Тазетдиновнинг беваси Алла Тазетдинова сўзга чиқди. Бу ҳақда Sputnik Ўзбекистон мухбири хабар қилмоқда.\n“Орадан 40 йил ўтди. Ўлим ҳақидаги гувоҳномалардаги ноҳақликни тўғирлаш фурсати аллақачон етиб келган: “ишлаб чиқаришдан ташқари ҳодиса”. Улар тақвим бўйича ўйинга учиб кетишаётган эдилар, қайд эса бундай битилган... Бу жуда муҳим”, - деди Тазетдинова.\nУ ўзгартириш киритиш нафақат ҳалок бўлганларнинг оиласи, балки адолат учун ҳам муҳим саналишини таъкидлади.\n“Мен дастлабки ўн йилликда бу қайдни ўзгартириш учун ҳаракат қилдим, бироқ беҳуда. Менга бунда ёрдам беришларингизни сўрайман. У ерда “ишлаб чиқаришдаги ҳодиса” деб кўрсатилиши зарур”, - дея ҳисоблайди Алла Тазетдинова.\nВдова тренера клуба Идгая Тазетдинова — Алла Тазетдинова — в окружении почетный гостей и ветеранов футбола.\nМаросимда Тошкентнинг “Пахтакор” жамоасида тўп сурган, кейинчалик Грецияга кўчиб кетган таниқли футболчи Василис Хадзипанагис ҳам иштирок этди.\n“Ҳалок бўлган футболчилари билан бамисоли оға-ини эдик. Биласизми, мен Тошкентнинг “Пахтакор”ини унутиб қўйганим йўқ, Грецияда берган интервьюларимда ҳамиша у ҳақида гапириб берман, - деди Хадзипанагис. Уларнинг хотираси қалбимизда мангу яшайди”.\nСоветский и греческий футболист Василис Хадзипанагис.\n1979 йилнинг 11 август санаси “Пахтакор” жамоаси аъзолари самода ҳалокатга учрашган. Авиаҳалокат оқибатида жамоанинг деярли барча ўйинчилари ҳалок бўлган. Анъанага кўра ҳар йилнинг 11 август куни шонли жамоа вакиллари ёдга олинади.\nОтреставрированный монумент памяти "Пахтакора-79".


Мусобақага қизғин ҳозирлик кўрилмоқда | QISHLOQ HAYOTI\nМусобақага қизғин ҳозирлик кўрилмоқда\nЯнварь 20, 2017 Marks Yusupov\tСпорт\n“Баркамол авлод” спорт мусобақаларига бу йил Жиззах вилояти мезбонлик қилади. Вилоятда мазкур мусобақага қизғин тайёргарлик кўрилиб, беллашувларни юқори савияда ташкил этиш чоралари кўрилаётир.\nМаълумки, мазкур мусобақа мамлакатимизда болалар спортини ривожлантириш, улғаяётган авлодни жисмонан ва маънан соғлом этиб тарбиялаш ҳамда спортчиларимизнинг жаҳон ареналарида юқори натижаларга эришишини таъминлашда ўзига хос трамполин вазифасини ўтайди.\n“Баркамол авлод – 2017” мусобақалари ўтказилиши кўзда тутилаётган Жиззах олимпия захиралари спорт коллежи, Жиззах политехника институти футбол майдони ҳамда мазкур институт қошидаги академик лицейнинг спорт залида реконструкция ва жорий таъмирлаш ишлари амалга оширилмоқда.\n– Шунингдек, 5 та касб-ҳунар коллежи ва 2 та олий ўқув юртига тегишли ётоқхона ва ошхоналарида ҳам қайта реконструкция ишлари давом этмоқда, – дейди вилоят архитектура ва қурилиш бош бошқармаси бошлиғининг ўринбосари Эргаш Қўлдошев. – Айни кунларда 12 та иншоотда 10 дан ортиқ қурилиш ташкилотлари ишламоқда. Бу жараёнда Мустақиллик, Шароф Рашидов, Алишер Навоий, Темир йўлчилар, Тошкент, Шифокорлар, Буюк Турон ҳамда Халқлар дўстлиги кўчаларида асфальт ётқизиш ишлари амалга оширилади. Яна ҳам аниқроғи, 9,9 километр масофага 46,3 минг тонна асфальт ётқизилиши кўзда тутилмоқда.\nБундан ташқари, мазкур кўчалардаги барча иншоотлар, жумладан, савдо ва хизмат кўрсатиш шохобчалари ҳамда турар-жойлар қайта таъмирланиб, замонавий ва кўркам қиёфа касб этиши таъминланади. Ушбу бунёдкорлик ишлари вилоятда спортни ривожлантиришга хизмат қилиши билан бирга, кундан-кун чирой очаётган Жиззах шаҳрини янада гўзаллаштиради.\nМазкур жараёнда ободонлаштириш ва кўкаламзорлаштиришга ҳам алоҳида эътибор берилаётир. Жумладан, юқорида номлари зикр этилган кўчаларга замонавий ёриткичлар ўрнатилади. Шунингдек, 30 миллион дона гул ҳамда эман, каштан, қрим соснаси, лола дарахти каби 30 минг дона манзарали дарахт кўчатлари ўтқазилади. Биргина Жиззах политехника институти ҳудудида 9 гектарлик мевали боғ юзага келтирилади.


Қизларнинг ташқи кўринишига қараб уларнинг характерини билиш мумкин (Видео) » Ўзбекистон янгиликлари – Zamin.uz\nИнсон руҳий олами ҳамиша қизиқ. Уни ўрганиб тугатишнинг иложи йўқ. Мутахасислар бу борада анчагина изланишлар олиб борганлар. Жумладан, қизларнинг характерларини аниқлашда уларнинг ташқи кўринишлари ҳам аҳамиятга эга экан.\nМасалан, оппоқ ва тўладан келган қизлар унча-мунча севги изҳорларига ишонмайдиган, йигитларнинг моддий бойликларига қизиқмайдиган қизлар тоифасига кирса, қорачадан келган, буғдойранг қизлар эса бир вақтнинг ўзида биттасини севиб, яна бир нечтасини ёқтиришлари ҳам мумкин. Лекин ўз севгиларига содиқ қолиб, фидойи аёл бўлишади. Улар ўзига пухта, мақсадларига етишиш йўлида серҳаракат ва ғайратли бўлишади. Оқ сариқдан келган қизлар бир кўришда сержаҳл кўринишсада, яқиндан танишганда эса уларнинг самимий, очиқ кўнгил ва меҳрибонликларига амин бўлиш мумкин.\nҚуйида берилган видео орқали қизларнинг ташқи кўринишидаги белгиларига қараб характерларидаги хусусиятлар ҳақида батафсилроқ билиб олишингиз мумкин.


09:17 16.12.2020 (Янгиланган 09:18 16.12.2020)\nОсиё Олимпия Кенгаши Ижроия қўмитаси йиғилишида Отабек Умаров номзоди бир овоздан маъқулланди ва у ташкилот вице-президенти этиб расман сайланди.\nТОШКЕНТ, 16 дек — Sputnik. Ўмонда бўлиб ўтган Осиё Олимпия Кенгаши Ижроия қўмитаси йиғилишида Отабек Умаров ООК вице-президенти этиб сайланди. Бу ҳақда Миллий олимпия қўмитаси матбуот хизмати хабар қилмоқда.\nАввалроқ Ўзбекистон 2025 йил IV ёшлар Осиё ўйинларини қабул қилиши эвазига биринчи марта ўз вакилини олимпия ҳаракатига масъул бўлган ташкилот раҳбариятига номзод сифатида таклиф этиш имконига эга бўлгани маълум қилинган эди.\n“Тошкентда ўтадиган 2025 йилги ёшлар Осиё ўйинларини ўтказиш Янги Ўзбекистон учун жаҳон ҳамжамияти олдидаги жиддий синовлардан бири. Муҳтарам Президентимиз ва ҳукуматимизнинг қўллаб-қувватлаши билан ушбу мусобақани юқори савияда ташкил қилишга бор куч ва ғайратимизни ишга соламиз”, – деди Отабек Умаров.\n16 декабрь куни Маскатда Осиё Олимпия кенгашининг Бош Ассамблеяси йиғилиши бўлиб ўтади. Ассамблея доирасида ООК ва Ўзбекистон томони ўртасида 2025 йил ёшлар Осиё ўйинларини Тошкентда ўтказиш бўйича шартнома имзолаш маросими бўлиб ўтади.\nЭслатиб ўтамиз, аввалроқ Отабек Умаров Ўзбекистон номидан ООК вице-президентлигига номзод сифатида илгари сурилгани хабар қилинган эди.\nМиллий олимпия қўмитаси, Отабек Умаров


Осиё тараққиёт банки томонидан Ўзбекистонда 9 та вилоятлар ҳудудида 29 минг дона уйларни барпо этиш учун 500 млн доллар маблағ ажратилади. 01.06.2017, Sputnik Ўзбекистон\n18:25 01.06.2017 (янгиланди: 19:46 01.06.2017)\nОсиё тараққиёт банки томонидан Ўзбекистонда 9 та вилоятлар ҳудудида 29 минг дона уйларни барпо этиш учун 500 млн доллар маблағ ажратилади.\nТОШКЕНТ, 1 июн — Sputnik. Осиё тараққиёт банки (ОТБ) директорлар кенгаши Ўзбекистон қишлоқ жойларида уй-жой қурилиши учун 500 млн. доллар кредит ажратиш тўғрисида қарор қабул қилди, ОТБ хабарига асосан.\nОТБ маълумотига кўра, молиялаштириш 3 та ўзбек банклари (Ипотека, Миллий ва Қишлоқ қурилиш банклари) ҳамда "Қишлоқ қурилиш инвест" давлат инжиниринг компанияси орқали амалга оширилади. Молиялаштириш дастурини 5 йилда амалга ошириш мўлжалланган.\n2011 йил август ойида ОТБ Ўзбекистонга қишлоқ жойларда уй қурилишни қўллаб қувватлаш учун 500 млн доллар кредит ажратилган эди. 2011-2015 йиллар давомида 4 маротаба пул ўтказишлар натижасида қишлоқ ҳудудларда 41,5 мингта уй-жойлар қурилган. ОТБ ҳисоботида бугунги кунда қишлоқ жойларда Ўзбекистон аҳолисини уйлар билан таъминлашга катта эҳтиёж мавжудлиги қайд этилган. Уй-жойлар сотиб олувчилар сони мавжуд бўлган уйларга нисбатан 4 баравар кўпдир.\nОТБ мутахассислари фикрига кўра, ҳозирги кунда Россиядан ишчи муҳожирлар пул жўнатмаларининг ҳажми камайиши оқибатида Ўзбекистон ҳукумати қишлоқ ҳудудларни ривожлантириш ва маҳаллий аҳолини иш билан таъминлаш масалаларига жиддий эътибор қаратилмоқда. Жумладан, кичик бизнес эгалари, ўқитувчилар ва шифокорлар қишлоқ жойларда арзон уй-жойлар билан таъминлаши учун ёрдам берилмоқда.\nЭслатиб ўтамиз 2016 йил октябр ойида Шавкат Мирзиёев 2017-2021 йилларда қишлоқ жойларда янгиланган намунавий лойиҳалар бўйича арзон уй-жойларни қуриш дастурини тасдиқланган эди. Ушбу дастур доирасида 2017 йилда 15 минг дона янги уй-жойлар қуриш режалаштирилган. Дастурнинг қиймати шу йил учун 700 млн долларни ташкил этади. Ўзбекистонда 2009-2016 йилларда қишлоқ жойларда 69,557 минг дона уй-жойлар (майдони — 9,573 млн квадрат метр) барпо этилиб, 83,5 мингдан ортиқ қишлоқ оилалари ўз уй-жой шароитларини яхшилашга эришдилар.


Тошкент йўл хизмати янги йўллар қуришни қайта бошлади » Скачать музыку бесплатно новинки музыки 2016-2017\nКомментариев: 0 Просмотров: 545 Дата: 6-03-2016, 10:01 Пойтахт йўл хизмати Тараққиёт кўчасидан Оҳангарон шоссесига қадар узунлиги 3 км келадиган янги йўлни қуриш ишларини якунлаш арафасида турибди. Фақатгина асфальт ётқизиш, йўл учун зарур бўлган коммуникация ўтказиш ва ёритиш мосламаларини ўрнатиш, шунингдек, трамвай линиясини “Ташсельмаш” бекатидан кенгайтириш ишлари қолди. Трамвай линияси “Роҳат” доираси ҳамда “Тошкент” темир йўл вокзалини ўзаро боғлаб туради. Янги йўллар қуриш бўйича умумий ишлар ўтган йилнинг сентябрь-октябрь ойида якунланган эди. Бу ишлар билан параллель равишда Мирзо-Улуғбек шоҳ кўчасида (“Тошсельмаш” бекатидан “Шастри” чорраҳасига қадар) таъмирлаш ишлари олиб борилмоқда. Яқинда бу ерга асфальт ётқизилади, йўл 10 метрга кенгайиб, 8 йўлакдан иборат бўлади. Манба: Kun.uz - деб хабар бермоқда Carzone.uz нашри.


Фармацевтика тармоғини бошқариш тизими такомиллашади\nМамлакатимизда соғлиқни сақлаш тизимини тубдан ислоҳ қилиш, фуқароларга кўрсатилаётган тиббий хизматлар сифатини ошириш, дори воситалари таъминотини янада яхшилаш, соҳага замонавий илм-фан ютуқлари ва технологияларни жорий этишга катта эътибор қаратилмоқда.\nАйни чоғда соғлиқни сақлаш соҳасидаги ислоҳотлар ижроси самарадорлигини кафолатлаш, ушбу тизимда депутатлик, парламент ҳамда жамоатчилик назоратининг изчил механизмларини жорий қилиш янада долзарб аҳамият касб этаяпти. Бу бежиз эмас. Чунки аҳоли саломатлигини таъминлаш давлатимиз сиёсатининг устувор вазифаларидан бири ҳисобланади.\nПрезидентимизнинг шу йил 7 ноябрдаги “Фармацевтика тармоғини бошқариш тизимини тубдан такомиллаштириш чора-тадбирлари тўғрисида”ги Фармони мазкур йўналишдаги ишларни жадаллаштиришни комплекс қамраб олгани билан ниҳоятда аҳамиятлидир.\nТаъкидлаш жоизки, сўнгги вақтларда соҳада изчил олиб борилаётган чора-тадбирлар аҳолини сифатли, кафолатланган дори воситалари билан таъминлаш, фармацевтика фаолиятини ривожлантиришга замин яратмоқда. Айни пайтда юртимизда юздан зиёд фармацевтика корхоналари ишлаб турибди. Ўттизга яқин корхоналарда халқаро сифатни бошқариш тизими жорий қилинган. Соҳага йўналтирилаётган чет эл инвестициялари ҳажми йилдан-йилга ортмоқда. Юртимиз фармацевтика корхоналари томонидан 1700 дан зиёд дори воситалари тайёрланаётир. Соҳа имкониятларини ҳисобга оладиган бўлсак, бу борадаги саъй-ҳаракатларни янада жадаллаштириш мақсадга мувофиқ.\nДавлатимиз раҳбари Фармони билан Ўзбекистон Республикаси Соғлиқни сақлаш вазирлиги ҳузурида Фармацевтика тармоғини ривожлантириш агентлиги ташкил қилинди. Бу эса, ўз навбатида, аҳоли ва соғлиқни сақлаш муассасаларининг арзон, сифатли дори воситалари, тиббиёт буюмлари ҳамда тиббиёт техникалари билан таъминланганлик даражасини янада ошириш, мазкур маҳсулотлар ишлаб чиқарилиши, олиб кирилиши ва сотилишини мувофиқлаштиришнинг ягона тизимини жорий этишга амалий жиҳатдан ёндашиш имконини беради. Шу билан бирга, тармоқдаги мавжуд камчиликлар узил-кесил бартараф қилинади.\nБинобарин, янги ташкил этилаётган Агентлик зиммасига дори воситалари, тиббиёт буюмлари ҳамда тиббиёт техникаларини, шу жумладан, чет элдан импорт қилинаётганларини давлат рўйхатидан ўтказишни, фармацевтика корхоналарининг тегишли ишлаб чиқариш амалиёти халқаро қоидаларга мувофиқлигини сертификатлаштиришни амалга ошириш вазифалари юклатилмоқда. Бу мазкур корхоналар келгусида замонавий мезонлар асосида фаолият юритади, деганидир.\nЭътиборли жиҳати, ушбу ҳужжатда фармацевтика саноати корхоналари фаолиятини тартибга солишга йўналтирилган комплекс чора-тадбирлар қаторида аҳолини ўйлантириб келаётган масала, яъни маҳсулотлар нархини белгилаш механизмларини такомиллаштириш ҳам алоҳида кўзда тутилди. Бу эса айни заруратдир.\nФармацевтика саноати изчил тараққий топаётгани, дори воситалари муомаласи, улардан тиббиётда фойдаланиш жараёнида кўплаб янгиликлар кузатилаётгани соҳа қонунчилигини янада такомиллаштиришни кун тартибига олиб чиқади, албатта. Шу маънода, Фармондан келиб чиқиб, фармацевтика соҳасидаги муносабатларни тартибга солувчи амалдаги қонунчилик, хусусан, “Дори воситалари ва фармацевтика фаолияти тўғрисида”ги Қонунга ўзгартиш ҳамда қўшимчалар киритиш лозим бўлади. Бунда биз, депутатлардан фаоллик талаб этилади.\nСифатли, кафолатланган дори воситалари билан таъминлаш тизими ва фармацевтика фаолияти тубдан такомиллашуви, шубҳасиз, халқимиз манфаатига хизмат қилади.\nМазкур рукндаги бошқа мақолалар: « Рецептсиз бериладиган дори воситалари рўйхати тасдиқланди\tБойсунда замонавий клиника »


ЎзА - Битта товуқ бир йилда 320 тухум беради\nБитта товуқ бир йилда 320 тухум беради\n01.05.2018 16:06 Чоп этиш версияси\nПаррандачилик ривожида инновация ва янгича ёндашув кутилган самарани беради. Зеро, етти хазинанинг бири саналган парранданинг инсон организми учун ғоят фойдали тухум ҳамда парҳезбоп гўштига талаб йилдан-йил ортмоқда.\nНавоий вилояти Хатирчи туманида яшовчи Дилшод Эрназаров ички ва ташқи бозор талабларини пухта ўрганиб, яхши ният билан паррандачиликка ихтисослашган “Муҳаммад Али қувончи” масъулияти чекланган жамиятини ташкил этди.\nТуманни ижтимоий-иқтисодий ривожлантириш давлат дастурига асосан 5,5 миллиард сўм маблағ эвазига ташкил этилган жамиятда 14 киши доимий иш билан таъминланди.\n– Айни пайтда бу ерда 41 минг зотли товуқ парваришланмоқда, – дейди жамият иш юритувчиси А.Акромов. – 120 кунда етиладиган сермаҳсул товуқнинг биттаси йилига 320 донагача тухум бериши мумкин. Тез кунда паррандаларни махсус қафасларга жойлаштириб, навбат билан жўжа ўстиришни бошлаймиз. Бу ишлаб чиқаришнинг давомийлиги, даромаднинг барқарорлиги, энг муҳими, истеъмолчилар эҳтиёжини таъминлаш имконини беради.\nТашқи иқтисодий фаолият миллий банки туман филиалидан олинган 4,2 миллиард сўмлик кредит жамият фаолиятида муҳим аҳамият касб этди. 3 гектар майдонни эгаллаган паррандачиликка ихтисослашган жамият замонавий технологиялар билан жиҳозланган. Хусусан, хориждан келтирилган автоматлаштирилган ускуналар, хона ҳарорати мўътадиллигини таъминловчи жиҳозлар самарадорликка хизмат қилади. Озиқлантиришдан тортиб, тозалаш, тухум йиғиш ишлари электрон “қўл”ларда амалга оширилади.\nИшнинг узлуксизлигини таъминлаш мақсадида ёрдамчи муқобил энергия манбалари ҳам ўрнатилган. Озуқа таркиби, парранда саломатлиги зоотехник ва ветеринар назоратида. Бугун тажрибали мутахассис бўлиб етишган ишчиларнинг аксарияти тумандаги коллеж битирувчилари ва олий маълумотли ёшлар ҳисобланади.\n– Олий таълим муассасасини тамомлагач, шу ерда ишлашга қарор қилдим, – дейди зоотехник Н.Холиқов. – Бу ерда биз учун барча шароит яратилган. Энг муҳими, иш жойимиз уйимизга яқин.\nТадбиркор бозорга арзон нархларда ойига ўртача 65 минг дона тухум етказиб беришни режалаштирган. Бу ерда ҳам товуқ, ҳам жўжа парваришининг йўлга қўйилгани аҳолига тухум ва сифатли парҳезбоп товуқ гўшти етказиб беришда муҳим аҳамият касб этади. Пировардида эл дастурхони тўкин, ҳудуд иқтисодиёти барқарор бўлади.


Вилоятда ажримлар беш юзтага камайган - zarnews.uz\nХалқ депутатлари вилоят Кенгашининг йигирма бешинчи сессияси бўлиб ўтди. Сессия ишини вилоят ҳокими, Кенгаш раиси Э.Турдимов олиб борди.\nДепутатлар дастлаб сессия кун ва иш тартибини белгилаб олди.\nКун тартибига мувофиқ, вилоят ҳокимининг ўринбосари, маҳалла ва оилани қўллаб-қувватлаш бошқармаси бошлиғи А.Умаровнинг “Эрта турмуш ва эрта туғруқ ҳолатлари ҳамда оилавий ажримлар билан боғлиқ муаммоларни бартараф этиш бўйича 2020-2021 йилларга мўлжалланган комплекс чора-тадбирлар дастурининг ижро этилиши тўғрисида”ги ҳисоботи тингланди.\nҚайд этилганидек, 2020 йилда 910 та нотинч оила билан тизимли ишларни олиб бориш бўйича тавсиялар ва иш режа лойиҳаси ишлаб чиқилиб, шаҳар ва туманларга юборилган.\nАжрашиш ёқасига келиб қолган 1179 та оила билан маҳалла фаоллари ва кенг жамоатчилик томонидан олиб борилган маънавий-маърифий тадбирлар натижасида 1012 та оила яраштирилган. Ўз навбатида ўтган йили 2 963 та ажримлар қайд этилиб, 2019 йилга нисбатан 505 тага камайган. Аммо бу ҳолат Пахтачи туманида 16 та, Булунғур туманида 13 та, Нуробод туманида 4 тага кўпайган.\nОилавий ажралишларга асосан ёшларнинг оилавий ҳаётга тайёр эмаслиги, эр ёки хотин спиртли ичимлик ичиб, оилада жанжал чиқариши, эр-хотинлик муносабатига хиёнат қилиш, фарзандсизлик, оилавий ишларга яқин қариндошларнинг аралашуви, узоқ муддат бирга яшамаслик, эр-хотиндан бирининг касаллиги ва бошқа ҳолатлар сабаб бўлган.\nДепутатлар бошқарма жамоасига низоли оилалар билан яккама-якка ишлаш юзасидан тавсиялар беришди.\nҚўшработликлар осмонга қараб ўтирмайди\nСессияда ҳисобот берган туман ҳокими Ҳ.Оқбўтаевнинг хулосаси шундай бўлди. Негаки, аҳолининг турмуш тарзини яхшилаш борасида бир қатор ишлар амалга оширилган. Жумладан, охирги икки йилда 75 километр автомобиль йўлига асфальт қопламаси, 250 километр ички йўлларга шағал ётқизилган.\nАҳолининг ичимлик суви билан таъминланганлик даражаси 2018 йилги статистик ҳисоботда 75 фоиз кўрсатилган бўлса-да, аслида 18 фоизни ташкил этган. Шу боис, давлатимиз раҳбарининг ташаббуси билан туман аҳолисини марказлашган ичимлик суви билан таъминлаш мақсадида 36 миллион долларлик 8 та лот бўйича ишлар амалга оширилмоқда. Жорий йил якунигача ичимлик суви билан таъминланиш даражаси 89 фоизга етказилади.\nКейинги икки ойда 43 та янги трансформатор ўрнатилиб, ортиқча юклама билан ишлаётган 53 та трансформаторнинг қуввати оширилган, 103,3 километр ҳаво узатиш линиялари реконструкция қилинган. Тумандаги 25 минг 125 та аҳоли ва юридик истеъмолчиларнинг 17 минг 822 таси замонавий электр ҳисоблагичлар билан таъминланган.\nБундан 3-4 йил олдин туманда мавжуд ер майдонларидан самарали фойдаланиш бўйича қишлоқ хўжалиги техникалари етишмаган. Бугунги кунгача 30 га яқин замонавий қишлоқ хўжалиги, сув қазиш, бурғулаш техникалари келтирилган. Натижада, ўтган икки йил давомида экилган 5 минг гектар боғ-токларнинг 1200 гектарида сув тежовчи технологиялар жорий қилинган. Йил якунига қадар яна 3 минг гектардан ортиқ майдонларда шундай технологиялар татбиқ этилади.\nБундан ташқари, икки йилда хориждан 10 мингдан ортиқ қўй, 1,5 мингга яқин эчки келтирилган.\n- Биргина боғ-токларнинг ўзи 2024 йилдан 500 миллиард сўм даромад келтиради, - деди Ҳ.Оқбўтаев. – Мазкур мисолнинг ўзиёқ туман қандай имкониятга эга бўлаётганини кўрсатади.\nУмуман, амалга оширилган ишлар натижасида ўтган икки ой учун туман маҳаллий бюджети даромадлари режаси 6 миллиард 900 миллион сўм этиб белгиланган, ҳақиқатда эса 10 миллиард 200 миллион сўмга бажарилган. Шунингдек, қайд қилинган даврда режадаги 100 минг доллар ўрнига 306 минг долларлик хорижий инвестиция жалб қилинган.\n20 нафар магистр талабага 1 миллион сўмдан нақд пул берилади\nСессияда “Самарқанд вилояти ҳокимлигининг стипендияси”ни жорий этиш таклифи маъқулланди.\nҚайд этилганидек, стипендия танлови вилоятда иқтидорли ёшларни кашф этиш, уларнинг ижод ва билим чўққиларини эгаллашига кўмак бериш, интеллектуал салоҳиятини рўёбга чиқариш ҳамда уларни моддий-маънавий жиҳатдан қўллаб-қувватлаш мақсадларини кўзлаган.\nДепутатлар вилоят ҳокимлигининг стипендиясини ташкил этиш ва уни тайинлаш тўғрисида низом, олий таълим муассасалари ишчи гуруҳи фаолиятини мувофиқлаштириш ва номзодларни саралаш бўйича вилоят комиссияси таркибини тасдиқлади.\nҒолибларга 6 ой давомида маҳаллий бюджетнинг даромадлар режасининг орттириб бажарилган қисми ҳисобидан Ёшлар ишлари агентлиги вилоят бошқармасининг алоҳида шахсий ҳисобварағи ташкил қилиниб, нақд пул шаклида 1 миллион сўмдан стипендия берилиши белгиланди.\nҚарорга кўра, “Самарқанд вилояти ҳокимлигининг стипендияси” ғолибларини олий таълим муассасаларини тамомлагандан сўнг вилоят ҳокимлигининг “Самарқанд келажак жавоҳирлари” истиқболли ёш кадрлар захираси рўйхатига киритилади.\nТуманларда замонавий тиббий марказлар очилади\nСессияда қайд этилишича, жорий йилга мўлжалланган давлат дастурида олис туман марказларида қўшма шикастланиш ва ўткир қон-томир касалликлари марказлари очиш вазифаси белгиланган. Булунғур, Иштихон, Ургут ва Пахтачи туманларида шундай марказларни ташкил қилиш бўйича тегишли таклифлар ишлаб чиқилган.\nНегаки, Пахтачи тумани тиббиёт бирлашмаси М-37 “Ашхобод-Тошкент” трассасида жойлашган. Бирлашма бугунги кунда нафақат 152 мингга яқин туман аҳолиси, балки Нарпай, Каттақўрғон туманлари ҳамда қўшни Навоий вилояти аҳолисига ҳам тиббий хизмат кўрсатмоқда. Бирлашма ҳамда республика шошилинч тиббий ёрдам илмий маркази Самарқанд филиали ўртасидаги масофа 141 километр, Каттақўрғон политравма маркази орасидаги масофа эса 56 километр. Шу боис, марказни Пахтачи тумани тиббиёт бирлашмаси биносига жойлаштириш мақсадга мувофиқ, деб топилган.\nБирлашманинг 25 ўринли шошилинч тиббий ёрдам бўлими 4 қаватли бинонинг 1-қаватида жойлашган. Стационар ва портатив рентген аппаратлари учун махсус хоналар, бинонинг қабул бўлими кириш қисмида «Ангиограф» аппарати учун жой мавжуд. «МСКТ» аппаратини ишлатиш учун мутахассис бор, “Ангиограф” аппаратини ишлатиш учун эса 2 нафар мутахассисни тайёрлаш режалаштирилган. Иккинчи қаватда 3 та операция хонаси, 9 та реанимация ва 50 та политравма ўринлари тайёрланган.\nБу ишни амалга ошириш учун Вазирлар Маҳкамасининг “Туман ва шаҳар тиббиёт бирлашмалари фаолиятини такомиллаштириш чора-тадбирлари тўғрисида”ги қарори лойиҳаси тайёрланган. Депутатлар қарор лойиҳаси юзасидан таклифларни кўриб чиқиб, тегишли қўшимча ва ўзгартишларни киритган ҳолда тасдиқлади.\nСессия ишида шунингдек, инвестицияларни жалб қилиш, инвесторлар учун яратилаётган қулай шароитлар ҳамда инвестиция лойиҳаларини амалиётга татбиқ этиш ишлари, маҳаллий бюджетнинг қўшимча манбаларидан фойдаланиш масалалари кўриб чиқилди.


25 май 2020, Тошкент вақти: 04:18\nБеларус. Астравецк Атом электр станцияси.\nҲужжатни Ўзбекистон бош вазири ўринбосари Нодир Отажонов ва «Росатом» бош директори Алексей Лихачев томонидан имзоланди.\nБитим Ўзбекистон ва Россия ўртасида атом энергиясидан тинч мақсадда фойдаланиш соҳасида икки томонлама ўзаро алоқалар учун ҳуқуқий асос яратади.\n«Ўзаро манфаатли ҳамкорликни ривожлантириш учун истиқболли йўналишлар орасида Ўзбекистон атом энергетикаси учун миллий инфратузилмани яратиш ва такомиллаштириш ҳамда кадрларни тайёрлаш, мамлакатда АЭС ва тадқиқот реакторларини қуриш, шунингдек уларни бутун цикл давомида қўллаб-қувватлаш кабилар бор», - дейилади “Росатом” тарқатган хабарда.\nШунингдек, ҳамкорликдаги ишларнинг эҳтимолий йўналишлари орасида Ўзбекистон минерал-хомашё базасини ўрганиш билан уран конларини қидириш ва ўзлаштириш, уран моддасини сақлаш бўйича махсус жойларни асл ҳолатига қайтариш, радиофаол изотопларни ишлаб чиқариш ва уларни саноатда, тиббиёт ҳамда қишлоқ хўжалигида қўллаш ва бошқа илмий тадқиқотлар бор.\nБитимда аниқ лойиҳалар ва илмий тадқиқотларни бажариш учун қўшма ишчи гуруҳларни ташкил этиш, экспертлар билан алмашиш, семинарларни ташкиллаштириш ҳам назарда тутилган.\nКаримов қуëш энергиясидан умидвор бўлган эди\n"Россия Ўзбекистонда АЭС қуради" деган гап-сўзлар 2014 йилда Россия ОАВларида пайдо бўлгани ортидан расмий Тошкент бу иддаоларни жиддий рад қилган эди.\n2014 йилда “Ўзбекэнерго” ДАК матбуот хизмати “Ўзбекистон атом электростанцияси қуришни режаламаган” деган баëнот билан чиққан эди.\nБу баëнотда расмий Тошкент “инсоният учун истиқболли бўлган муқобил энергия тизимларини ривожлантириш йўлида” эканлиги таъкидланган эди. Бунга мисол ўлароқ президент Ислом Каримовнинг 2013 йилги фармони асосида Самарқандда қурилаëтган қуëш нурини электр қувватига айлантирувчи станция ҳақида маълумот берилган. Шунингдек, “Ўзбекэнерго” Жиззахда кунига қуëш нури билан сув иситадиган 50 минг дона қурилма ишлаб чиқарадиган қўшма корхона қуриш режалангани ҳақида ëзган эди.\nМарказий Осиëда илк АЭС?\nАйни пайтда Марказий Осиë ҳудудларида атом электр станциялари мавжуд эмас. Тенгри-Ньюс нашрининг ҳабар беришича¸ Қозоғистонда АЭС қурилиши жорий йилда бошланади. Хабарга кўра¸ станция Шарқий Қозоғистон вилояти, Курчатов шаҳрида Япония технологияси асосида қурилиши режаланган. Тенгри-Ньюс нашрининг яна бир хабарига кўра, Қозоғистон Ташқи Ишлар вазирлиги ходими Марат Сиздиковг АЭС қурилиши Халқаро атом энергияси агентлиги (МАГАТЭ) назорати остида бўлишини айтган. Нашрга кўра¸ Қозоғистоннинг уран қазиб олиш бўйича кўрсаткичлари атом энергиясидан тинч мақсадда фойдаланиш соҳасида қўшимча стимул яратади.\nРасмий маълумотларга кўрам Қозоғистонда 2016 йили 24 минг тонна уран қазиб олинган.\nЎзбекистонда АЭС қаерда қурилади? Қурилиш қачон бошланади? Ўта қиммат турувчи бу объект қурилиши қайси манба(лар)дан молиялаштирилади? Бу саволларга, ҳозирча, жавоб йўқ.\nАтом энергияси халқаро агентлиги Қозоғистонда кам бойитилган уран сақлайди\nҲиндистон Ўзбекистондан уран сотиб олиш бўйича музокара олиб бормоқда\nЎзбек уранига Ҳиндистон харидор бўлмоқда\nЎзбекистон билан Россия ўртасида тинч атом бўйича битим имзолади


Fiat 124 Spider`ни “қувватлантириб”, пойгага тайёрлашди » Скачать музыку бесплатно новинки музыки 2016-2017\nFiat 124 Spider`ни “қувватлантириб”, пойгага тайёрлашди\nКомментариев: 0 Просмотров: 466 Дата: 2-03-2016, 14:00 Fiat компанияси 124 Spider родстерининг икки модификацияси: ўзининг Abarth завод ательесидан “қувватлантирилган” ва раллига мослаштирилган талқинини намойиш қилди. Янги автомобилнинг оммавий дебюти Женева автосалони доирасида бўлиб ўтди. “Қайноқ” родстер одатий модификациядаги каби 1,4 литрли турбомоторга эга бўлди. Двигатель қуввати 140 от кучидан 170 от кучига қадар оширилди. Айлантириш лаҳзаси эса250 Нмга тенг. Тезлик узатмалар қутиси – олти босқичли “механика” ёки худди шунча диапазондаги “автомат” рул остидаги дастак ёрдамида бошқарилади. Орқа ғилдираклари илдамловчи бўлган родстер турган жойида 100 км/соат тезликка чиқиш учун 6,8 сония сарфлайди. Энг юқори тезлиги электроника билан чекланган бўлиб, соатига 240 километргача кўтарилиши мумкин. Бундан ташқари, машина ўз-ўзини блоклайдиган дифференциал (автомобиль орқа ғилдиракларига турлича, айланиш берадиган механизм), Bilstein осмаси (кузов билан йўл қопламаси устини боғловчи детал,қисмлар ва механизмлар жамламаси) ва Brembo тормоз тизими билан таъминланган. Шунингдек, автомобиль тўқнашув пайтида пиропатронлар ёрдамида бир оз кўтарилиб, пиёдалар олиши мумкин бўлган жароҳатлар даражасини пасайтирадиган фаол капотга эга бўлади. Fiat 124 Spider Abarth Европада 2016 йилнинг сентябридан бошланади. “Қувватлантирилган талқин”нинг баҳоси 40 минг евродан бошланади. 124 Spider от Abarth`нинг пойга талқини FIA R-GT синфи учун тайёрланган бўлиб, 300 от кучига эга 1,8 литрли мотор билан таъминланган. Автомобиль 1972-1975 йилларда пойгаларга чиққан мумтоз Fiat 124 Rally услубида бўялган. - деб хабар бермоқда Carzone.uz нашри.


Муҳаммад Али. «Тузуклар»да Соҳибқирон шахси (2005) - www.ziyouz.uz\nБош саҳифа МатбуотҲозирги давр матбуотиМуҳаммад Али. «Тузуклар»да Соҳибқирон шахси (2005)\nАмир Темур Кўрагон тарих майдонида жавлон урган жаҳоншумул сиймолардан биридир. Биз унинг тарихига, фавқулодда шахсига, авлодлари фаолиятига қайта-қайта мурожаат қилаверамиз. Тарихга юз буриб, қайси йўллардан юрмайлик, қачонва қаерда бўлмасин, йўлимиз айланиб барибир ушбу мўътабар зот ҳузурига олиб бораверади. Ўзбекистон Президенти Ислом Каримов 1996 йил 18 октябрда Темурийлар тарихи давлат музейининг очилиши маросимида сўзлаган оташин нутқида бундай деган эди: «Кимки ўзбек номини, ўзбек миллатининг куч-қудратини, адолатпарварлигини, чексиз имкониятларини, унинг умумбашарият ривожига қўшган ҳиссасини, шу асосда келажакка ишончини англамоқчи бўлса, Амир Темур сиймосини эслаши керак!..» Бебаҳо сўзлар! Такрор-такрор таъкидлаш жоизки, Амир Темурни бизга қайтариб берган, бу борада ҳормай-толмай ҳақни қарор топтирган зот Президент Ислом Каримов бўлади. Ушбу улуғ хизматлари учун халқимиз ундан беҳад миннатдордир.\nСоҳибқироннинг суронли даврини англаб етишда у ҳақда ёзилган ва ёзилаётган асарларнинг аҳамияти катта. Бу борада, айниқса, унинг ўзи қоғозга туширган «Тузуклар»нинг бебаҳо манба эканлиги кундан ҳам равшан. Ушбу ёдгорлик Амир Темур шахсияти ва унинг даври ҳақида, давлат тузилиши ва салтанат юритиш хусусида, ўша давр об-ҳавоси, умуман, одамлараро муносабатлар тўғрисида кенг тасаввур бера оладиган дурдона асардир. Амир Темур салтанати, таъбир жойиз эса, Соҳибқироннинг ижоди эди. Ана шу салтанат бобомизнинг машаққатли меҳнати билан бўй кўргизди, унинг қонунлари ҳаётий зарурат юзасидан дунёга келди. «Темур тузуклари» эса барчасининг ёрқин ифодаси сифатида пайдо бўлди. Буни, албатта, салтанат тузган, давлат бошқариш заҳматларини ўз бошидан кечириб бу борада улкан тажрибалар орттирган Амир Темур сингари одамгина ёза олади. «Темур тузуклари»ни мутолаа қилганда, унинг муаллифи нечоғли юксак маънавият соҳиби эканлигининг шоҳиди бўламиз.\nУшбу нодир асар муносабати билан тадқиқотлар олиб борган олимларимиз билдирган ўринли мулоҳазаларни эътиборга олган ҳолда, асарнинг асл туркий нусхасини излаб топиш, кейинчалик кўчиришда котиблар томонидан киритилган «таҳрир»лардан тозалаш, «Темур тузуклари», «Тузуки Темурий», «Тузукоти Темурий», «Малфузоти Темурий», «Қиссаи Темур», «Темур қиссаси», «Зафар йўли», «Таржимаи ҳол» каби турлича номланиб келаётган нусхаларни бир-бирига муқояса этиб, асарнинг танқидий матнини яратиш темуршунослигимиз олдидаги долзарб масалалардан бири бўлиб қолмоқда.\nАмир Темурнинг тарихий асарлар ва уларнинг ёзилишига муносабати, ҳаққоний бўлишига талабчанлиги таҳсинларга лойиқдир. Бу катта билимга эга бўлган, донишманд ва зукко инсоннинг муносабатидир. Шу жиҳатларга назар қилганда, кўз олдимизда донишманд, закий инсон, теран ҳаётий тажриба соҳиби бўлган, келажак авлодларни ўйлаган, она юрт, мулку миллат учун куйиб-ёнган заҳматкаш инсон сиймоси туради.\nАмир Темур мелодий 1401 йилнинг 11 августида Низомиддин Шомийни ўз ҳузурига чақиртиради. Тарихчи бу ҳақда шундай ёзади: «Гарчи ул зот қилган ишларининг бу абадиятга улангур давлатнинг бошланишидан тортиб, то ҳозирги кунгача бўлган тарихини онҳазрат учун ёзган бўлсалар ҳам, аммо улар (улар, чамаси, анчагина бор, улар ичида «Тузуклар» ҳам бўлиши мумкин, лекин, афсуски, тарихчи ўзи фойдаланган асарлардан бирортасининг ҳам номини келтирмайди — М.А.) ҳали муносиб тарзда жамланиб, тақдим этилмаган экан; бу банда уларни йиғиб, ортиқча сўзлардан тозалаб, боб-боб қилиб тартиб беришга машғул бўлғаймен, лекин шу шарт биланки, такаллуфу безак бериш, лоф уриш зийнатидан ўзимни тийгаймен…»\nБу ерда соҳибқироннинг ўзи ва салтанати борасида ёзилажак асарга муносабати, асар қандай ёзилиши ҳақида тасаввури жуда равшан, талаби эса юксак эканлиги аён бўлмоқда: ҳамма нарса фақат ҳаққоний ёзилсин!.. Шомий соҳибқирон сўзларини қўллаб-қувватлаб: «Яхши ва равон сўз улдирким, авом халқ унинг маъносини англағай, хос кишилар унга айб қўймағай…» дейди. Соҳибқирон билан муаррихнинг фикрлари бир жойдан чиқади. Амир Темурнинг: «Мен ана шундай сўзни хоҳлаймен!» дея маъқуллаши бағоят ибратлидир.\nМуаррихга нима учун асар содда ёзилиши кераклигини тушунтирганда соҳибқирон унинг жимжимадорликдан холи, содда бўлишини, чунки у кенг халқ учун битилишини, кўпчилик томонидан ўқилишини назарда тутади: «Шу услубда ёзилган, ташбеҳ ва муболағалар билан оро берилган китобларда кўзланган мақсадлар ўртада йўқолиб кетади, — дейди Амир Темур. — Агар сўз қоида-қонунидан насибадор бўлганлардан биронтаси маънисини фаҳмлаб қолса қолар, аммо қолган ўнтаси, балки юзтаси унинг мазмунини билишдан, мақсадга етишдан ожиз. Шу сабабли унинг фойдаси барчага баробар бўлмайди…»\nНизомиддин Шомийнинг «Зафарнома» асари соҳибқирон ва унинг давлати ҳақида бевосита Амир Темур топшириғи билан ёзилган икки китобнинг бири эди. (Биринчиси Ғиёсиддин Алининг «Ҳиндистон ғазавоти кундалиги» ҳисобланади.) Бу китоблар Амир Темурнинг назаридан ўтганлиги маълум…\nСўз «қоида-қонуни» ҳақида теран фикр юритган Амир Темур бевосита ўзи китоб ёзганда бунга қатъий амал қилади ва шундай қатъият билан «Тузуклар» иншосига киришади. Шуни айтиш лозимки, асар узоқ йиллар давомида қоғозга туширилган, вақт ўтиши билан бошланган матнга қайтилган, қисқартирилган, тўлдирилган, яна давом эттирилгандек таассурот қолдиради кишида. Араб олими Мазҳар Шиҳобнинг қуйидаги: «Эсдаликлар ёзишни Амир Темур ҳокимиятга келишидан анча муддат олдин бошлаган…» (У.Уватов. «Соҳибқирон араб муаррихлари нигоҳида». Т., 1997, 133-бет) деган сўзларида жон бор кўринади. Эҳтимол, соҳибқирон ўзи ва салтанати тарихини, тўра-тузукларни қоғозга туширишни бировга топширишни истамаган ёки бирон кишини шунга муносиб кўрмаган… Ўхшаш вазият кейинроқ машҳур давлат арбоби ва муаррих Абулғозий Баҳодирхон билан ҳам юз берган эди, у миллат учун бағоят муҳим «Шажарайи турк» асарини ўзи ёзишга мажбур бўлган эди. Бу ҳақда Абулғозий асар сўзбошисида шундай сўзларни келтиради: «Бу тарихни (яъни, «Шажарайи турк» назарда тутилмоқда — М.А.) бир кишига таклиф қилали теб фикр қилдуқ. Ҳеч муносиб киши топмадуқ. Зарур бўлди. Ул сабабдин ўзимиз айтдуқ. Туркнинг масали турур: «Ўксиз ўз киндигин ўзи кесар», теган…»\n«Темур тузуклари» буюк бобомизнинг жасоратларидан бири эди. Муҳтарам зотнинг кўпдан-кўп давлат ишлари тургани ҳолда, фурсат топиб, маданиятимизнинг кўрки бўладиган китоб ёзишдек бир заҳмату машаққатни ҳам ўз зиммасига олганлиги ҳайратланарлидир. «Ўз киндигин ўзи кесган» соҳибқирон китобини авлодлар учун ёзаётганини жуда яхши англайди. Бу бежиз эмас. Асрлар давомида асарнинг тиллардан тилларга таржима этилаётгани ва кенг тарқалаётгани, унинг устида турли тилларда тадқиқотлар олиб борилаётгани «Темур тузуклари»нинг ҳаётий ва ҳаққоний оригинал асарлигини, инсоният учун зарур эканлигини исбот этмоқда.\nҲаётий ҳикматларга тўла «Темур тузуклари»нинг ноёб маърифий обида эканлигидан ташқари, Амир Темур сиймоси, саъжияси, руҳияти, табиати, бир сўз билан айтсак, бой шахсияти ва инсонийлиги ҳақида берган таърифлари жуда муҳимдир. Амир Темур «Тузуклар»да адолатни ҳимоя қилгувчи, сўзи билан иши бир, олижаноб, кечиримли, довюрак, қўрқмас, зўр тадбирлар соҳиби, моҳир саркарда, улуғ раҳбар сифатида намоён бўлади.\nУ золимлардан мазлумлар ҳақини олишда жонбозлик кўрсатади, чунки яхши билади: мамлакат куфр билан туриши мумкин, аммо зулмга чидай олмайди. Ҳокимлару сипоҳдан қай бирининг халққа жабр-зулм етказганини эшитса, уларга нисбатан дарҳол адолату инсоф юзасидан чора кўради. Яхшиларга яхшилик қилади, ёмонларни эса ўз ёмонликларига топширади… Давлат ишларининг тўққиз улушини кенгашга қўяди, фақат бир улушинигина қиличга қолдиради. «Ғаним томонидан бўлган навкар бизга қарши қилич кўтарган бўлса, ўз юртининг тузини ҳалоллаган бўлади», дейилади «Тузуклар»да. Амир Темур фикрича, ўз юртининг тузини ҳалоллаган навкар, у душман навкари бўлса ҳам, ҳурматга сазовор! Чунки у ўз юртини ҳимоя қилди! Бирон навкар туз ҳақи ва вафодорликни унутиб, савашиш вақтида ўз соҳибидан юз ўгириб, Амир Темур этагини тутмоқчи бўлса, соҳибқирон уни ўзига душман деб билади… Булар соҳибқироннинг энг танг вазиятларда ҳам адолат ва инсофни биринчи ўринга қўйганлигига ёрқин мисоллардир.\nСоҳибқирон очиқюзлилик, раҳму шафқат билан халқни ўзига ром этишни яхши биларди. Хирожни раиятдан калтаклаш ва савалаш йўли билан эмас, балки огоҳлантириш, қўрқитиш, тушунтириш йўли билан ундиришни тайинларди. Ҳамиша раият аҳволидан огоҳ эди, улуғларини оға қаторида, кичикларини фарзанд ўрнида кўрарди. Софдил кишилар, саййидлар, олимлар ва фозилларга даргоҳи доим очиқ эди. Ҳамиша адолатга талпиниб яшар, жабру зулмдан узоқроқда бўлишга интиларди. Бирон кимсанинг ҳаққи бўлса уни асло унутмасди. Ҳеч кимдан ўч олиш пайида бўлмасди. Кўнгли бузуқ, ҳимматсиз кимсаларни мажлисига асло йўлатмас, балки мажлисларида кейинини ўйлаб, олисни кўриб иш юритувчи, кекса ва тажрибали кишилар суҳбатидан баҳраманд бўларди… Чинакам дўст ҳақидаги қуйидаги сўзлар ҳам халқимиз ақл-идрокининг теранлигидан хабар беради: «Чин дўст улдирки, — дейди Амир Темур, — дўстидан ҳеч қачон ранжимайди, агар ранжиса ҳам, узрини қабул қилади…»\n«Темур тузуклари» ана шундай фалсафий умумлашмалар, ҳаётий хулосаларга бой қомусий асардир.\nТарихимизнинг дурдоналаридан бирини халқ орасида кенг тарғибу ташвиқ этишда жонбозлик кўрсатган олимларимизга миннатдорлик билдириш ўринлидир. Мустамлакачилик йиллари академик И.Мўминов «Тузуклар»нинг Н.Остроумов нашри (1894) факсимилесини эълон қилдирди (1968), Алихонтўра Соғуний ушбу нодир асарни она тилимизга таржима қилиб «Гулистон» журналида (1967) чоп эттирди. Бу «Темур тузуклари»нинг шўролар даврида амалга оширилган биринчи таржимаси эди. Ушбу қадамлар Амир Темур номи қатағон қилинган даврлардаги чинакам жасорат намуналари сифатида қадрланишга лойиқдир.\nМустақиллик йиллари «Темур тузуклари»ни ўрганиш, нафақат аслиятда, балки бошқа тилларда ҳам чоп этишда жиддий ишлар олиб борган олимларимиздан бири академик Бўрибой Аҳмедов бўлди. У асарнинг 1991, 1996 йиллар нашрларига батафсил сўзбошилар ёзди, атрофлича изоҳлар илова қилди…\nАсомиддин Ўринбоев, Ҳабибулла Кароматов, Ҳамидулла Кароматов, Ашраф Аҳмедов, Омонулла Бўриев, Ҳайдарбек Бобобеков, Ҳалим Бобоев, Аҳмаджон Қуронбеков сингари заҳматкаш олимларимиз ҳам илмий тадқиқотлар яратдилар ва таржималарини эълон қилдилар. Ўзбекистон халқ ёзувчиси Пиримқул Қодировнинг бу борадаги сермазмун мақола ва эсселари ўқувчиларда катта қизиқиш уйғотмоқда…\nМаълумки, «Темур тузуклари» икки мақоладан иборат. Биринчи мақола соҳибқирон ҳаётининг энг эътиборли воқеаларидан ташкил топган, улар тарих ҳужжатларига айланганликлари билан қадрлидир. Қисқа, содда, тушунарли тилда иншо этилган воқеалар ўқувчиларнинг турли табақаларига бирдай англашиларлидир. Муҳими, бу воқеалар Ғиёсиддин Али, Низомиддин Шомий, Шарафиддин Али Яздий асарлари сингари ишончли манбалардаги воқеаларга мос келади. Иккинчи мақола эса, давлат қонунларидан, яъни тузуклардан ташкил топган. Бу тузуклар салтанатнинг барпо бўлиши йўлида ҳаётнинг ўзи келтириб чиқарган ҳаётбахш қонунлар мажмуаси эдики, улар бугунги кунда ҳам улкан аҳамиятга эгадир.\nБиринчи мақола қуйидаги сўзлар билан якунланади: «Етти йиллик юришдан сўнг зафар ва нусрат билан Самарқандга қайтдим…»\nБу сана мелодий 1404 йилнинг куз ойларига тўғри келади.\nДемак, буюк обидамиз бўлган «Темур тузуклари»нинг ёзилганига олти юз йилдан ошаётир. Бу — маданиятимиз тарихида катта ҳодисадир.\nСоҳибқирон қалами билан иншо этилган «Темур тузуклари» ёшлар қалбига бемисл ғурур жойлаб, уларни чинакам инсон қилиб етиштиришда, қўрқмас ва довюрак, ақлли ва ватанпарвар сифатида тарбиялашда бебаҳо бир мактаб вазифасини адо этади.\nБу мактабда ҳали не-не авлодлар сабоқ олишларига асло шубҳа йўқ.\n«Ўзбекистон адабиёти ва санъати» газетасининг 2005 йил 10-сонидан олинди.\n← Аввалги Аввалги Қариндошлар никоҳи нега камаймаяпти?\nКейинги → Кейинги: Нажмиддин Комилов. Аҳли камол корхонасининг комили (2005)


Америкалик эркак ўз набирасига уйланди!!! | Мулоҳаза қила оладиганлар учун.\nАмерикалик эркак ўз набирасига уйланди!!!\nОктябрь 4, 2016 от mulohaza в Кун нафаси // 2 Комментариев\nАмерикада яқинда кўз кўриб қулоқ эшитмаган воқеа юз берди. Флорида штатида ўсиб-улғайган 68 ёшли миллионер (исм-фамилияси сир тутилган) тасодифан, ўзи билмаган ҳолда 24 яшар невараси билан қонуний равишда никоҳдан ўтди.\nМаълум бўлишича, бу эркак илгари икки марта уйланган. Иккинчи хотинидан ўғли ҳам бўлган. Аммо у билан анчадан бери деярли кўришмаган. Яқинда унга турмушга чиққан 24 яшар қиз эса янги уйида дафъатан эски альбомни кўриб қолди-ю, ҳозирги эри ва отасининг бирга тушган суратини кўриб даҳшатдан қотиб қолди.\n— Менга бир умр омад кулиб боқмаган, — деди эркак. — Икки марта уйланган бўлсам, рафиқаларим қўлим юпқалигидан мен билан ажрашиб кетишган. Қарангки, яқинда лотореямга катта ютуқ чиқди-ю, миллионерга айландим…\nМана шу омаддан сўнг эркак Майамига кўчиб ўтди ва учинчи марта оила қуришни хоҳлаб қолди. Аммо… Билмасдан ўз неварасига уйланиб қўйди. Шунга қарамай, улар ажрашмоқчи эмас. Қиз ҳам, бобо-эр ҳам бир-бирларини ёқтирармиш. Уларга қариндошлик ришталари сира халал бермасмиш…\nАфсуски, бир кун келиб шу эркак ҳам, беҳаё қиз ҳам бу гуноҳ учун албатта Яратганнинг ғазабига учрайди.\nМақола 1 925 марта ўқилган\t2 Комментариев для Америкалик эркак ўз набирасига уйланди!!!\nОктябрь 4, 2016 в 2:19 пп //\nОктябрь 4, 2016 в 10:52 пп //\nОтветить\tAftagfurillox odamlarga nima bolyapti ???


Генри Форд: Ҳақиқий қадриятларни сохта нарсалардан ажрата олганлигим сабаб миллионер бўлганман - zarnews.uz\nБир куни Генри Форд Англияга иш билан келди. Аэропортдаги ахборотлар столида у яқин атрофда бўлган арзон меҳмонхона тўғрисида суриштирди.\nГазеталарда Форд ҳақида тез-тез ёзишарди. У эса бу ерда, эски плашда туриб, арзон меҳмонхона излаяпти. Шунда хизматчи иккиланиб сўради:\n- Адашмасам сиз мистер Генри Фордсиз?\n- Шундай, - жавоб берди у.\nХизматчи ҳайрон қолди:\n- Яқинда ушбу пештахта олдида ўғлингизни кўргандим. У энг қиммат хонага буюртма берди. Сиз эса арзон меҳмонхонани сўраяпсиз ва... Кечирасизу, оҳори тўкилган плаш кийиб юрибсиз. Наҳотки, шу даражада пулни тежасангиз?\nГенри Форд бироз ўйланиб, жавоб берди:\n- Менга қиммат меҳмонхонада яшашнинг ҳожати йўқ. Чунки ортиқча пул тўлашнинг сабабини кўрмаяпман. Қаерда бўлсам ҳам мен Генри Фордман ва меҳмонхоналардаги катта фарқни билмайман. Арзон меҳмонхонада ҳам қиммат меҳмонхонадагидек яхши дам олса бўлади. Ҳа, бу плаш – сиз ҳақсиз, бир пайтлар уни отам кийган эди. Мен учун бунинг аҳамияти йўқ. Чунки мен ҳатто шу плашда ҳам Генри Фордман.\nЎғлим эса ҳали ёш ва тажрибасиз. Шунинг учун у арзон меҳмонхонада қолса, одамлар нима деб ўйлашидан қўрқади.\nБошқаларнинг мен ҳақимдаги фикри мени ташвишга солмайди. Чунки мен ўз қадр-қимматимни биламан. Мен пулни санаб, ҳақиқий қадриятларни сохта нарсалардан ажрата олганлигим сабаб миллионер бўлганман.\nНарпайнинг «Жасорат»ли ўғлони\nсаломатлик фирибгарлик болалар АҚШ Ургут тумани Маҳмудхўжа Беҳбудий газ қувури ногиронлик Ҳудудгаз маҳалла Солиқ Тойлоқ


11 май 2021, Тошкент вақти: 18:44\nЎзбекистон Соғлиқни сақлаш вазирлиги расмийлари мамлакатда наркоманлар сони сўнгги ўн йил ичида қарийб олти баравар камайгани ва ҳозирда ҳар 100 минг одамга 4 наркоман тўғри келишини айтишмоқда. Вазирлик статистикасига кўра, 2001 йилда Ўзбекистонда ҳар 100 минг одамга 25 наркоман тўғри келган. Мустақил кузатувчилар бу расмий рақамларни шубҳа остига олишмоқда.\nЎзбекистон Соғлиқни сақлаш вазирлиги маълумотига ишониладиган бўлса, ҳозирда мамлакат наркология муассасаларида рўйхатга олинган наркоманлар сони 1200дан кўпроқни ташкил этади.\nЯъни, Ўзбекистонда ҳар 100 минг одамнинг тўрт нафари наркомадир.\nТошкентдаги Гиёҳванд моддалар назорати миллий маркази расмийларидан бири Озодлик билан суҳбатда Ўзбекистонда гиёҳвандлик моддалари истеъмолининг кескин камайишига наркоманияга қарши кучли тарғибот ҳамда наркотиклар савдосига қарши чораларни кучайтириш йўли билан эришилганини айтди.\n- Наркомания қандай балоларга олиб келиши ҳақида одамларга тушунтириляпти. Айниқса, ёшларнинг бу йўлга кириб кетмаслиги учун улар назоратга олиняпти. Ҳозир наркоманлар орасида ёши 40гача бўлганлар улуши, гиёҳванд моддани бир марта татиб кўрганлар улуши сезиларли камайди,- дейди Гиёҳванд моддалар назорати миллий марказининг исми сир қолишини истаган расмийси.\nГиёҳвандликка ружу қўйганлар сони камайганини Тошкентдаги наркология диспансери ходими ҳам тасдиқлайди.\n- Анча камайди. Энг ашаддий наркоман ҳам ҳозир ичувчи бўлиб қолган. Тополмаяпти ҳалиги нарсасини. Пули йўқ. Ҳозир у нарса анча камёб бўлиб қолган, олдингидай эмас. Наркоманлар билан гаплашсангиз айтади, “у нарсани ўзи йўқ” дейди, “шунинг учун ароққа берилиб қолдим”, дейди. Кўплари вафот этиб кетяпти. Синтетик наркотик олиб, ўлиб кетаётганлар бор. Одамлар ҳам биляпти-да наркоманиянинг охири нима билан тугашини,- дейди исми сир қолишини истаган диспансер ходими.\nМустақил кузатувчилар эса ўзбек расмийларининг ушбу статистикасини шубҳа остига олишмоқда.\nУларга кўра, мамлакатда гиёҳвандлар сони бундан бир неча баробар кўп бўлиши мумкин. Чунки наркоманларнинг кўпчилиги ўз ихтиёри билан бориб рўйхатга турмайди.\nХоразмдаги Нажот ташкилоти раҳбари Ҳайитбой Ёқубовга кўра, гиёҳвандликка ружу қўйганлар диспансерларга мурожаат қилмаслиги сабабли ҳукумат статистикасидан четда қолиб кетишади.\n- Хива вилоятида Қасмо-обод деган қишлоқ бор. Наркоманларни энг кўпи ўша ерда. Уйида темир панжара қуриб, наркоман болаларини шу ерга қамаб қўйганлар бор. Бундайлар Хоразмда жуда кўп. Бор-бутини сотиб юбормасин деб, шундай қамаб қўйишади,- дейди Ҳайитбой Ёқубов.\nҲуқуқ фаоли аҳолининг наркоманияга муккасидан кетаётганига асосий сабаб ишсизлик, ижтимоий ночорлик эканини айтади.\nШунингдек, Ўзбекистоннинг Афғонистондан ўтадиган наркотрафик ҳудудда жойлашгани ҳам наркомания учун хизмат қилмоқда.